(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Κ΄

Παρασκευή, 08 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 5ο Δημοτικό Σχολείο Αγίου Δημητρίου Αττικής., σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 11 Νοεμβρίου 2024. , σελ.   
2. Συζήτηση επικαίρων ερωτήσεων:   
 α) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Κοροϊδία δίχως τέλος οι κυβερνητικές υποσχέσεις για τους δενδροκαλλιεργητές της Περιφερειακής Ενότητας Κοζάνης - Σε απόγνωση οι παραγωγοί». , σελ.   
 ii. με θέμα: «Επιτακτική ανάγκη η ενίσχυση των αλιέων που δραστηριοποιούνται στην Περιφερειακή Ενότητα Μαγνησίας και Σποράδων»., σελ.   
 β) Προς τον Υπουργό Περιβάλλοντος και Ενέργειας:  
 i. με θέμα: « Έντονη αναστάτωση στις τοπικές κοινωνίες Δράμας και Σερρών από τον σχεδιασμό εγκατάστασης συστημάτων Ανανεώσιμων Πηγών Ενέργειας (ΑΠΕ) στο Μενοίκιο Όρος»., σελ.   
 ii. με θέμα: « Άμεση εξαίρεση όλων των υφιστάμενων ακινήτων από την εφαρμογή του επαχθούς, για τους ιδιοκτήτες, Κανονισμού Πυροπροστασίας Ακινήτων εντός ή πλησίον δασικών εκτάσεων». , σελ.   
 iii. με θέμα: «Απαράδεκτη κυβερνητική ανοχή στις παρατυπίες εγκατάστασης ανεμογεννητριών στον Άγιο Βασίλειο Βοιωτίας»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Κατάθεση Εκθέσεως Διαρκούς Επιτροπής: Η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την Έκθεσή της στα σχέδια νόμων του Υπουργείου Εθνικής Οικονομίας και Οικονομικών: α) «Κύρωση του Απολογισμού του Κράτους οικονομικού έτους 2022».β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2022 έως 31/12/2022». , σελ.

ΠΡΟΕΔΡΕΥΩΝ

ΠΛΑΚΙΩΤΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΒΕΤΤΑ Κ. , σελ.   
 ΔΕΛΒΕΡΟΥΔΗΣ Κ. , σελ.   
 ΚΕΛΛΑΣ Χ. , σελ.   
 ΜΠΟΥΚΩΡΟΣ Χ. , σελ.   
 ΝΙΚΟΛΑΪΔΗΣ Α. , σελ.   
 ΠΟΥΛΟΥ Π. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Κ**΄**

Παρασκευή 8 Νοεμβρίου 2024

Αθήνα, σήμερα στις 8 Νοεμβρίου 2024, ημέρα Παρασκευή και ώρα 9.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-11-2024 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΙΘ΄ συνεδριάσεώς του, της Πέμπτης 7 Νοεμβρίου 2024, σε ό,τι αφορά την ψήφιση στο σύνολο των σχεδίων νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)» και «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 11 Νοεμβρίου 2024.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 133/30-10-2024 επίκαιρη ερώτηση της Βουλευτού Χανίων της Κ.Ο. «ΝΕΑ ΔΗΜΟΚΡΑΤΙΑ» κ. Σεβαστής Βολουδάκη προς τον Υπουργό Εθνικής Άμυνας με θέμα: «Διακλαδική στελέχωση του Ναυτικού Νοσοκομείου Κρήτης».

2. Η με αριθμό 129/30-10-2024 επίκαιρη ερώτηση του Βουλευτή Κιλκίς της Κ.Ο. του «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Πέτρου Παππά προς τον Υπουργό Εθνικής Άμυνας με θέμα: «Θέσπιση ειδικής μεταθετικότητας με κριτήριο τα έτη πραγματικής υπηρεσίας».

3. Η με αριθμό 128/30-10-2024 επίκαιρη ερώτηση του Βουλευτή Κιλκίς της Κ.Ο. του «ΠΑΣΟΚ - ΚΙΝΗΜΑ ΑΛΛΑΓΗΣ» κ. Στέφανου Παραστατίδη προς τον Υπουργό Εσωτερικών με θέμα: «Κατάργηση σχολικών επιτροπών».

4. Η με αριθμό 142/4-11-2024 επίκαιρη ερώτηση της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Μαρίας Κομνηνάκα προς τον Υπουργό Παιδείας, Θρησκευμάτων και Αθλητισμού με θέμα: «Για την ίδρυση ειδικού δημοτικού και ειδικού νηπιαγωγείου στην Πάρο».

5. Η με αριθμό 138/4-11-2024 επίκαιρη ερώτηση της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Προστασίας του Πολίτη με θέμα: «Ποιος ευθύνεται για την απρόκλητη, αδικαιολόγητη, παράνομη και υπέρμετρη αστυνομική βία εις βάρος των εποχικών πυροσβεστών;».

6. Η με αριθμό 139/4-11-2024 επίκαιρη ερώτηση του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς τον Υπουργό Μετανάστευσης και Ασύλου με θέμα: «Ποσοστό λαθρομεταναστών στα νησιά του Αιγαίου και οικονομικό κόστος μετανάστευσης».

7. Η με αριθμό 141/4-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Οι οφειλές της Γερμανίας προς την Ελλάδα, η απόφαση της Ολομέλειας του Αρείου Πάγου για το Δίστομο και η πρόσφατη επίσκεψη του Προέδρου της Γερμανίας κ. Στάινμαγερ στην Ελλάδα».

8. Η με αριθμό 146/4-11-2024 επίκαιρη ερώτηση του Βουλευτή Β΄ Πειραιώς της Κ.Ο. «ΣΠΑΡΤΙΑΤΕΣ» κ. Αλέξανδρου Ζερβέα προς τον Υπουργό Παιδείας, Θρησκευμάτων και Αθλητισμού με θέμα: «Δίωξη εκπαιδευτικού για προώθηση φυλλαδίου με δήθεν εκφράσεις μίσους κατά των ομοφυλόφιλων σε μαθητές Γυμνασίου».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 131/30-10-2024 επίκαιρη ερώτηση του Βουλευτή Κερκύρας της Κ.Ο. του «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αλέξανδρου Αυλωνίτη προς τον Υπουργό Υγείας με θέμα: «Τραγική υποστελέχωση στην Παθολογική Κλινική του Νοσοκομείου Κέρκυρας».

2. Η με αριθμό 135/31-10-2024 επίκαιρη ερώτηση του Βουλευτή Ροδόπης της Κ.Ο. του «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ιλχάν Αχμέτ προς τον Υπουργό Εσωτερικών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή της νέας γέφυρας Αρριανών της Περιφερειακής Ενότητας Ροδόπης».

3. Η με αριθμό 143/4-11-2024 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε ειδικό παιδαγωγικό, ειδικό εκπαιδευτικό και ειδικό βοηθητικό προσωπικό σε ειδικά και γενικά σχολεία».

4. Η με αριθμό 144/4-11-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Παιδείας, Θρησκευμάτων και Αθλητισμού με θέμα: «Η φρονηματική δίωξη της εκπαιδευτικού που τίμησε τον ρόλο της ως παιδαγωγού αποτελεί όνειδος και ως τέτοιο πρέπει να ανατραπεί».

5. Η με αριθμό 145/4-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31η-10-2024».

6. Η με αριθμό 150/4-11-2024 επίκαιρη ερώτηση του Βουλευτή Α΄ Θεσσαλονίκης της Κ.Ο. «ΣΠΑΡΤΙΑΤΕΣ» κ. Ιωάννη Κόντη προς τον Υπουργό Εσωτερικών με θέμα: «Άρνηση δήμων για κατάθεση στεφάνου από εκπροσώπους των Σπαρτιατών κατά τις τελετές για τον εορτασμό της μνήμης της 28ης Οκτωβρίου».

7. Η με αριθμό 147/4-11-2024 επίκαιρη ερώτηση της Βουλευτού Β2΄ Δυτικού Τομέα της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα προς τον Υπουργό Εσωτερικών με θέμα: «Να εξασφαλιστεί άμεσα επαρκής κρατική χρηματοδότηση για την κάλυψη όλων των αναγκών στα σχολεία».

8. Η με αριθμό 148/4-11-2024 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31/10/2024».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 8 Νοεμβρίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 130/30-10-2024, 136/1-11-2024 και 149/4-11-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 134/31-10-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Και η υπ’ αριθμόν 124/29-10-2024 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Χρήστο Κέλλα. Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές».

Ξεκινάμε με τη δεύτερη με αριθμό 134/31-10-2024 επίκαιρη ερώτηση πρώτου κύκλου της Βουλευτού Κοζάνης της Κ.Ο. του «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων, με θέμα: «Κοροϊδία δίχως τέλος οι κυβερνητικές υποσχέσεις για τους δενδροκαλλιεργητές της Περιφερειακής Ενότητας Κοζάνης - Σε απόγνωση οι παραγωγοί».

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, το ζήτημα που συζητάμε σήμερα είναι μεγάλης σημασίας για τους δενδροκαλλιεργητές της Περιφερειακής Ενότητας Κοζάνης, ειδικά για τον άξονα Κομνηνά, Μεσόβουνο και Πύργους, αλλά και τις παρακείμενες περιοχές.

Όπως γνωρίζετε καλά, την άνοιξη υπήρξαν πάρα πολύ μεγάλες ζημιές εξαιτίας της μεγάλης θερμοκρασίας, εξαιτίας των ανέμων που υπήρχαν, με αποτέλεσμα, ειδικά για τα κεράσια, τα μήλα και τα αμύγδαλα, να έχουμε μια ολοκληρωτική καρπόπτωση.

Ενδεικτικά αναφέρω ότι οι ποικιλίες κερασιών «Κόρπια» και «Φερούβια» είχαν 100% ζημιά, δηλαδή ήταν η μεγαλύτερη ζημιά εκτός ΕΛΓΑ σε όλη την περιοχή. Η ποικιλία «Ρεγγίνα» είχε 80%, ενώ τα αμύγδαλα περίπου 80% και τα μήλα 50% ζημιά.

Ο Αγροτικός Σύλλογος Βερμίου, σύλλογος της περιοχής, από την πρώτη στιγμή υπέβαλε υπομνήματα και στη ΔΑΟΚ και στον ΕΛΓΑ και στο Υπουργείο Αγροτικής Ανάπτυξης, αλλά και στον ίδιο τον Πρωθυπουργό. Ποια ήταν η απάντηση; Καμμία απολύτως! Κανένα αποτέλεσμα, καμμία εξέλιξη!

Θα σας θυμίσω ότι στις 21 Μαΐου είχα υποβάλλει σε εσάς, στο Υπουργείο σας, μία κοινοβουλευτική ερώτηση για το ίδιο θέμα και η απάντηση ήρθε μετά από δυόμισι μήνες.

Εμείς πιστεύουμε ότι με την καθυστέρηση αυτή ψάχνετε κάποιο χρηματοδοτικό εργαλείο για να βοηθήσετε τους αγρότες. Τελικά, καμμία απάντηση και από εκεί ότι θα αποζημιώσετε τους καλλιεργητές. Η απάντηση ήρθε στις 2 Αυγούστου.

Πετάξατε πάλι την μπάλα στην εξέδρα. Επικαλεστήκατε για άλλη μια φορά τον κανονισμό του ΕΛΓΑ -αυτή ήταν η απάντησή σας ουσιαστικά-, τον όποιο κανονισμό όλο αναμορφώνετε, όλο στη συνέχεια επεξεργάζεστε, αλλά στην πράξη δεν υπάρχει καμμία ευμενής τροποποίηση όλα αυτά τα χρόνια που είστε στην Κυβέρνηση, παρά την επέλαση της κλιματικής κρίσης.

Επίσης, δεν υπήρξε καμμία μνεία στην απάντησή σας για οποιοδήποτε χρηματοδοτικό εργαλείο, για παράδειγμα για τα ΚΟΕ, ή για κάποιο άλλο εργαλείο χρηματοδοτικό στο πλαίσιο της εθνικής και ενωσιακής νομοθεσίας. Και αυτή ήταν η πλήρης απογοήτευση για τους αγρότες της περιοχής μας.

Βέβαια, η Κυβέρνηση, όπως κάνει συνήθως, έδωσε πάρα πολλές υποσχέσεις. Και ο ίδιος ο Πρωθυπουργός τον Μάιο, που ήρθε και συναντήθηκε με αυτόν τον συγκεκριμένο σύλλογο και με άλλους αγρότες, μας είπε ότι θα λύθει το πρόβλημα των αγροτών.

Αναφέρω, όμως, χαρακτηριστικά τον Υπουργό κ. Γεωργιάδη. Υπάρχει το βίντεο που λέει χαρακτηριστικά λίγες μέρες πριν τις ευρωεκλογές: «Δεν θα αφήσουμε τους αγρότες να καταστραφούν. Θα βρεθεί λύση οπωσδήποτε κ.λπ..».

Κύριε Πρόεδρε, ολοκληρώνοντας, έξι μήνες μετά τις καταστροφές και τις ανέξοδες προεκλογικές υποσχέσεις, κύριε Υπουργέ, σας ζητώ να αναφέρετε δημόσια εδώ στο Βήμα της Βουλής αν, πώς, με ποιον τρόπο, και το πιο σημαντικό, πότε –αυτό που περιμένουν οι αγρότες- θα αποζημιωθούν οι αγρότες της περιοχής. Και έστω, με μεγάλη καθυστέρηση, ακόμα και τώρα, οι αρμόδιες αρχές πρέπει να κάνουν το καθήκον τους και να αποζημιώσουν πλήρως, άμεσα και στο ακέραιο τους δενδροκαλλιεργητές της ΠΕ Κοζάνης.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Βέττα. Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Παρακαλώ, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, θα ξεκινήσω απαντώντας στην αναφορά που κάνετε στο κείμενο της ερώτησής σας -αλλά το υπονοήσατε και εδώ- τονίζοντας ότι επικαλεστήκαμε τον κανονισμό του ΕΛΓΑ υπονοώντας -έτσι το έχω εκλάβει- ότι είναι μια εύκολη υπεκφυγή. Να σας ξεκαθαρίσω, λοιπόν, ότι οι νόμοι και το θεσμικό πλαίσιο γενικότερα δεν είναι υπεκφυγή. Είναι οδηγός. Η τήρησή τους αποτελεί απαραίτητη προϋπόθεση ευνομίας και δίκαιης και χρηστής διοίκησης.

Οι δικές μας κυβερνήσεις έχουν δύο βασικές αρχές: την τήρηση της νομιμότητας και τη δημοσιονομική σύνεση. Γι’ αυτό και για να μην πέσουν υποψίες, θα επαναλάβω ότι σύμφωνα με τον ισχύοντα νόμο των γεωργικών ασφαλίσεων ασφαλίζονται μόνο οι άμεσες ζημιές της ηρτημένης παραγωγής που οφείλονται σε ασφαλιστικά καλυπτόμενα αίτια, η μειωμένη παραγωγή και η καρπόπτωση λόγω υψηλών θερμοκρασιών, σκόνης, αέρα. Δεν ανήκουν σε αυτές άρα δεν αποζημιώνονται από τον ΕΛΓΑ.

Μένουμε σε αυτό; Σαφέστατα και όχι. Η έντονη και συνδυαστική μεταβολή των καιρικών φαινομένων είναι σύμπτωμα της κλιματικής αλλαγής την οποία βιώνουμε και την έχουμε δει πάρα πολλές φορές στο παρελθόν, όπως και φέτος. Πρωτίστως όμως τη βιώνουν οι παραγωγοί λόγω της φύσης του επαγγέλματός τους.

Κατά τη διακυβέρνηση όμως ζήσαμε και άλλες μεγάλες κρίσεις. Θυμηθείτε αυτή της πανδημίας, αυτή της ενεργειακής κρίσης των αυξημένων τιμών στις τιμές της ενέργειας. Θυμηθείτε τον «Ντάνιελ» και τον «Ηλίας». Σε όλες αυτές η Κυβέρνησή μας ήταν παρούσα και ανταποκριθήκαμε σε όλα, γεγονός που αποτυπώνεται σε νούμερα. Στον «Ντάνιελ» το 2023 η Κυβέρνηση από τον κρατικό προϋπολογισμό, σύμφωνα με αυτά που προέβλεπε η εθνική νομοθεσία και η ενωσιακή, έδωσε πάνω από 320 εκατομμύρια. Και αυτό αποτυπώθηκε στην εμπιστοσύνη που έδειξε επανειλημμένα ο αγροτικός κόσμος στον Πρωθυπουργό και στη διακυβέρνησή του. Με το δεδικασμένο αυτό, λοιπόν, τολμάμε να πούμε ότι θα σταθούμε στο ύψος των περιστάσεων και όσον αφορά την κλιματική κρίση. Πρώτα από όλα αναλάβαμε τη δύσκολη πρωτοβουλία αναδιαμόρφωσης του γεωργοασφαλιστικού συστήματος.

Χρησιμοποιείτε τη φράση «δήθεν αναμόρφωση» στην ερώτησή σας, προφανώς για δημιουργία εντυπώσεων. Αν ήταν μια απλή δουλειά μπορεί να την είχατε κάνει και εσείς, ο ΣΥΡΙΖΑ, όταν κυβερνήσατε. Δεν ήταν πολύ παλιά αυτό. Βέβαια όχι αναμόρφωση δεν κάνατε, ούτε και πληρωμές κάνατε εφάπαξ, αλλά να μην μπω τώρα στο τι κάνατε ως Κυβέρνηση. Όπως σας είπα, η αναμόρφωση του οργανισμού δεν είναι απλή δουλειά. Απαιτεί πολλή δουλειά, μελέτη και συντονισμό.

Ο νέος νόμος πρέπει να καλύπτει τις ανάγκες των παραγωγών βάσει των νέων κλιματολογικών συνθηκών και διερευνούμε και νέες ζημιές. Να διασφαλίσει έναν ΕΛΓΑ βιώσιμο, οικονομικά αξιόπιστο, δίκαιο και σύγχρονο επιχειρησιακά. Να είναι πραγματικά ανταποδοτικός στους παραγωγούς. Αυτό απαιτεί μεθοδική δουλειά.

Εκπονήθηκαν πρώτον δύο μελέτες από την Παγκόσμια Τράπεζα και την TWC για να εντοπιστούν οι αδυναμίες του συστήματος και να προταθούν λύσεις σε εναρμόνιση με τη νέα ΚΑΠ. Παράλληλα έπρεπε να δοθεί ο απαραίτητος χρόνος στους παραγωγούς και στους φορείς να καταθέσουν απόψεις και προτάσεις. Χρειάστηκε η πρώτη διαβούλευση τον Μάιο του 2024. Έγιναν τροποποιήσεις του στρατηγικού σχεδίου για να εναρμονιστεί με τους στόχους του επικείμενου νομοσχεδίου.

Φαντάζεται κανείς ότι όλα αυτά μπορούν να γίνουν σωστά και να γίνουν και γρήγορα; Κάθε σοβαρή νομοθέτηση απαιτεί χρόνο. Και τώρα είμαστε πραγματικά στην τελική ευθεία της κατάρτισης του νομοσχεδίου το αμέσως επόμενο χρονικό διάστημα. Θα το δείτε.

Επί του συγκεκριμένου θα σας απαντήσω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κύριε Υπουργέ, μας απαντήσατε για τον «Ντάνιελ». Μας δώσατε απάντηση για την κλιματική κρίση. Tο καταφύγιο όλων των Υπουργών σε ερώτηση είναι τι έκανε ο ΣΥΡΙΖΑ. Όμως δεν μας είπατε για το προκείμενο. Ελπίζω ότι στη δευτερολογία σας θα μας πείτε κάτι συγκεκριμένο. Γιατί και στην απάντησή σας τον Αύγουστο πάλι τα ίδια μας είπατε. Μας είπατε, δηλαδή, υποσχέσεις μόνο και ότι θα αναμορφώσετε πάλι τον κανονισμό του ΕΛΓΑ. Τώρα μας λέτε για τη χρηστή διοίκηση για την τήρηση της νομιμότητας. Δεν έχουμε αντίρρηση σε όλα αυτά. Το θέμα είναι τι κάνετε.

Συγκεκριμένα σας ρωτάω γι’ αυτούς τους ανθρώπους που είναι σε απόγνωση αυτή τη στιγμή που έχουν 100% ζημιά. Και να σας πω και κάτι άλλο; Ούτε για την ακαρπία στα μήλα στην ίδια περιοχή για το 2022 δώσατε τα de minimis σε αυτή την περιοχή. Τίποτα δεν κάνατε. Έχετε αφήσει στο έλεος αυτούς τους ανθρώπους. Η πολιτεία και η Κυβέρνηση οφείλει συγκεκριμένα να δίνει λύσεις, κύριε Υπουργέ. Να ελίσσεται και να προσφέρει διεξόδους στους πολίτες και στις πληττόμενες επαγγελματικές κατηγορίες, ειδικά όταν έχουν να κάνουν και με τη διατροφική επάρκεια, τους αγρότες δηλαδή.

Σαφώς και δεν θα κάνουμε κριτική σε αυτά που δώσατε. Καλώς τα δώσατε τα 320 εκατομμύρια που μας είπατε αλλά οι αγρότες χρειάζονται πολυεπίπεδη στήριξη σε όλη τη χώρα και ειδικά στην περιφερειακή ενότητα Κοζάνης. Γιατί; Γιατί έχουν υποστεί άμεσα και έμμεσα τις συνέπειες της βίαιης απολιγνητοποίησης.

Ξέρετε υπάρχει η ρήτρα της δίκαιης μετάβασης. Το γνωρίζετε αυτό; Το ξέρετε; Είναι μόνο στα χαρτιά. Υποτίθεται ότι το γνωρίζετε. Κανένας Υπουργός δεν το ξέρει, απ’ ό,τι κατάλαβα. Υποτίθεται ότι είναι αυτή η ρήτρα όπου σε κάθε νομοσχέδιο θα έχουν μια διαφορετική αντιμετώπιση οι πολίτες της Π.Ε. Κοζάνης γιατί αυτή τη στιγμή έχουμε τους χειρότερους ποιοτικούς και ποσοτικούς δείκτες στην περιοχή. Διότι έχουμε τη μεγαλύτερη φυγή πληθυσμού από την περιοχή και δεν κάνετε τίποτα να το στηρίξετε ούτε σε αυτό το επίπεδο.

Ποιο είναι σήμερα το αποτέλεσμα; Οι αγρότες αντιμετωπίζουν ένα τεράστιο δυσβάστακτο κόστος παραγωγής, αποθήκευσης, ενέργειας, αυτές τις πάγιες υποχρεώσεις που έχουν τις θεσμικές, τις φορολογικές και επιπλέον έχουν τις καταστροφές από την κλιματική αλλαγή, από διάφορους άλλους παράγοντες. Και είναι απροστάτευτοι σε όλες αυτές τις επιπτώσεις που έχουν.

Να σας πω συγκεκριμένα για αυτή την περιοχή. Εργάζονται πάρα πολλοί νέοι άνθρωποι. Ενώ έχουμε μια τεράστια φυγή πληθυσμού από όλο τον νομό, εκεί είναι ένα χωριό που κρατάει ακόμα νέους ανθρώπους. Και αντί να τους στηρίξουμε αυτούς, να τους κρατήσουμε εκεί, τους έχετε στο έλεος. Σας ανέφερα και για το 2022. Και τώρα ακόμα χειρότερα με αυτή την ολοκληρωτική καταστροφή που έχουν. Έχουν υψηλής ποιότητας προϊόντα και δίνουν εργασία σε εκατοντάδες πολίτες.

Για όλους αυτούς τους λόγους σας ζητώ τώρα να δεσμευτείτε συγκεκριμένα με χρονοδιάγραμμα και με τις ενέργειες που έχετε να κάνετε για το πως θα στηρίξετε αυτούς τους ανθρώπους. Συγκεκριμένα, κύριε Υπουργέ. Περιμένουν με αγωνία να σας ακούσουν.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητή συνάδελφε, όποτε χρειάστηκε αυτή η Κυβέρνηση ήταν παρούσα και έδωσε λύσεις. Δεν ξέρω αν το γνωρίζετε. Ακόμα και στην ενεργειακή κρίση που αναφέρετε εμείς ήμασταν η Κυβέρνηση του Κυριάκου Μητσοτάκη που αμέσως μετά τη συνάντηση με τους παραγωγούς νομοθέτησε το πρόγραμμα για παρεμβάσεις στην ενεργειακή κρίση και είχαμε ως αποτέλεσμα 9,3 λεπτά την κιλοβατώρα. Αυτό αφορά και την Κοζάνη.

**ΚΑΛΛΙΟΠΗ ΒΕΤΤΑ:** Ούτε μια θέση εργασίας δεν δώσατε.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Το πρόγραμμα «ΓΑΙΑ», όπου εντάσσονται ΓΟΕΒ και ΤΟΕΒ, ανακοίνωσε και θα ψηφιστεί τώρα η επιστροφή του ειδικού φόρου κατανάλωσης το οποίο εσείς καταργήσατε. Μιλάτε για την Κυβέρνηση του Κυριάκου Μητσοτάκη όταν το 2015 καταργήσατε την επιστροφή του ειδικού φόρου κατανάλωσης; Μιλάτε για το κόστος παραγωγής; Εμείς το είχαμε το 2015 στα 150 εκατομμύρια. Επιστρέφουμε στα 40 λεπτά το λίτρο και εσείς το καταργήσατε. Εμείς το επαναφέραμε στο 50% στα 250 εκατομμύρια την προηγούμενη και τώρα νομοθετούμε την πλήρη επιστροφή του. Επομένως, δεν μπορείτε να λέτε εσείς ότι εμείς δεν δίνουμε λύσεις στα προβλήματα των παραγωγών. Τι υπάρχει; Δίνουμε λύσεις στο πλαίσιο της ενωσιακής και εθνικής νομοθεσίας. Και κάνουμε κι άλλα πράγματα.

Είπατε για την κλιματική κρίση. Στην αντιμετώπιση κλιματικής κρίσης επεκτείνουμε το πρόγραμμα τις εναέριας αντιχαλαζικής προστασίας από τα 5,2 στα 11 εκατομμύρια στρέμματα. Καλύπτουμε και την περιοχή τη δική σας που έχουν τεράστια προβλήματα με χαλαζοπτώσεις. Παράλληλα, πέρα από το πρόγραμμα αυτό, υλοποιούμε ένα καινοτόμο έργο ευφυούς γεωργίας που με τη βοήθεια της καινοτομίας θα καταστήσει την καλλιεργητική πρακτική λιγότερο εμπειρική και περισσότερο επιστημονική με άρδευση και λίπανση πιο στοχευμένες, αποτελεσματικές και οικονομικές.

Αυτά, κυρία συνάδελφε, είναι παρεμβάσεις με αποτέλεσμα διαρκείας, όχι σημειακές κάθε χρόνο και με καθολικό ενδιαφέρον για το σύνολο των παραγωγών της χώρας και της Κοζάνης που πράγματι, όπως είπατε, έχουν εξαιρετικά προϊόντα. Όλοι τα γνωρίζουμε.

**ΚΑΛΛΙΟΠΗ ΒΕΤΤΑ:** Για το προκείμενο;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Θα φτάσουμε. Θα φτάσουμε και στο θέμα της μειωμένης παραγωγής της καλλιέργειας της περιοχής σας. Κατ’ αρχάς έχουμε σαφή εικόνα για τις καλλιέργειες που αναφέρατε. Ο ΕΛΓΑ έχει καταγράψει όλες τις περιπτώσεις μειωμένης παραγωγής και παρακολουθεί την εξέλιξη των καλλιεργειών.

Πράγματι, λοιπόν, κεράσια, μήλα, αμύγδαλα στην Κοζάνη εμφανίζουν μειωμένη παραγωγή. Και όχι μόνο στην Κοζάνη και στη Λάρισα, αλλά και στην Πέλλα. Στις συγκεκριμένες ποικιλίες που αναφέρατε υπάρχει πρόβλημα, όπως και στη Φλώρινα. Στα κεράσια παρατηρήθηκε πράγματι αποτυχημένη γονιμοποίηση, λόγω των υψηλών θερμοκρασιών και της μειωμένης πτητικότητας των μελισσών. Αυτό οδηγεί σε καρπόπτωση, κυρίως για τις πολύ όψιμες ποικιλίες και το πρόβλημα αφορά περίπου επτάμισι χιλιάδες στρέμματα. Στα μήλα παρατηρήθηκε επίσης καρπόπτωση λόγω υπερωρίμανσης σε όλες τις ποικιλίες σε μια έκταση είκοσι έξι χιλιάδων στρεμμάτων. Στα αμύγδαλα παρατηρήθηκε ακαρπία, λόγω ανεπιτυχούς γονιμοποίησης και ανεπαρκούς επικονίασης σε όλες τις ποικιλίες, περίπου σε εξίμισι χιλιάδες στρέμματα.

Άρα, επαναλαμβάνω, υπάρχει όντως καρπόπτωση και ακαρπία σε συγκεκριμένες καλλιέργειες και όπως σας είπα, όχι μόνο στην Κοζάνη. Αλλά οι συγκεκριμένες καλλιέργειες, οι συγκεκριμένες ζημιές δεν θεωρούνται άμεσα, σύμφωνα με τον κανονισμό του ΕΛΓΑ. Άρα, λοιπόν, από τον ΕΛΓΑ δεν αποζημιώνονται.

Τελειώνουμε εκεί; Όχι. Όντως, διερευνούμε εναλλακτικά χρηματοδοτικά εργαλεία και καταλήγουμε ότι οι συγκεκριμένες ζημιές θα μπορούσαν ενδεχομένως να ενισχυθούν από το Πρόγραμμα Κρατικών Οικονομικών Ενισχύσεων, εφόσον βέβαια πληρούν τις οριζόμενες προϋποθέσεις, οι οποίες, όπως γνωρίζετε, καθορίζονται από το ενωσιακό θεσμικό πλαίσιο, άρα δεν παρακάμπτονται. Σε κάθε περίπτωση, για να μιλήσουμε για την ένταξή τους…

**ΚΑΛΛΙΟΠΗ ΒΕΤΤΑ:** …(Δεν ακούστηκε).

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Θα πρέπει το γνωρίζετε αυτό, θα πρέπει να γνωρίζετε πώς λειτουργούν οι ΚΟΕ. Πρέπει να τελειώσει το 2024.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Άρα, λοιπόν, πρέπει να ολοκληρωθεί το 2024 και αυτό δεν συμβαίνει μόνο στην Κοζάνη. Συμβαίνει σε όλη την Ελλάδα. Να προταθούν για ένταξη από την περιφερειακή επιτροπή και όχι από την Κυβέρνηση, η οποία αποτελείται από μέλη του ΕΛΓΑ, του τοπικού ΕΛΓΑ, υπηρεσιακούς της Κοζάνης και από τη ΔΑΟΚ, από την περιφέρεια και στη συνέχεια αν καλύπτουν το βασικό κριτήριο που είναι η μείωση της παραγωγής σε σχέση με την προηγούμενη χρονιά κατά 30%, αυτά τα επίσημα στατιστικά στοιχεία τα διαθέτει η ΔΑΟΚ. Βάσει λοιπόν αυτών θα αξιολογηθούν από την Κεντρική Συντονιστική Επιτροπή του ΕΛΓΑ αρχές του 2025. Αυτό γίνεται κάθε χρόνο. Έτσι γίνονται.

Επαναλαμβάνω, κάθε χρόνο αρχές του 2025. Το αίτημα ή η καταγραφή ότι υπάρχει πρόβλημα, είναι διαφορετικό. Υπάρχει μια συγκεκριμένη διαδικασία, γιατί θέλουμε να εφαρμόζονται οι νόμοι και να ισχύουν τα πάντα για όλους. Οπότε καταλήγουμε, είμαστε σε αναμονή της έκθεσης της Περιφερειακής Επιτροπής της Κοζάνης και ανάλογα με το περιεχόμενό της, θα αποφασιστεί αν μπορούν να ενταχθούν στις ΚΟΕ του 2024. Από κει και πέρα θα πάρει τη διαδικασία της ενίσχυσης των ζημιωθέντων παραγωγών, όπως έγινε με μια άλλη παραγωγή πάλι από το νομό σας, όπου ακολουθήθηκε η ίδια διαδικασία και οι παραγωγοί ήταν απόλυτα ικανοποιημένοι.

Όμως είναι λίγο περίεργο να κατηγορείτε αυτή την Κυβέρνηση ότι δεν αντιμετωπίζει ζητήματα των παραγωγών. Και η αλλαγή του θεσμικού πλαισίου του ΕΛΓΑ είναι μια διαδικασία δύσκολη και θα είμαστε εδώ να την υποστηρίξουμε, όπως και τις παρεμβάσεις για το κόστος παραγωγής και για το πετρέλαιο, αλλά και για την ηλεκτρική ενέργεια. Και κάνουμε προσπάθεια να μπορέσουμε να λύσουμε ζητήματα μεγάλων ζημιών που έχει η περιοχή σας. Συγγνώμη αλλά η περιοχή σας τα μεγαλύτερα προβλήματα τα αντιμετωπίζει από τις χαλαζοπτώσεις και εμείς βγάζουμε δύο μεγάλα προγράμματα, τα οποία είναι επίγειες καλύψεις με αντιχαλαζικά δίκτυα και η επέκταση του προγράμματος εναέριας προστασίας. Αν αυτό δεν σημαίνει ότι ο Κυριάκος Μητσοτάκης και η Κυβέρνησή του δεν ενδιαφέρονται για τους παραγωγούς, τότε τι άλλο μπορεί να σημαίνει;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Επόμενη είναι η πρώτη με αριθμό 124/29-10-2024 επίκαιρη ερώτηση πρώτου κύκλου του Βουλευτή Μαγνησίας της Κ.Ο. «ΝΕΑ ΔΗΜΟΚΡΑΤΙΑ» κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμωνμε θέμα: «Επιτακτική ανάγκη η ενίσχυση των αλιέων που δραστηριοποιούνται στην Περιφερειακή Ενότητα Μαγνησίας και Σποράδων».

Παρακαλώ, κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, κύριε Υπουργέ, καλημέρα σας.

Κατ’ αρχάς, θα είμαι πολύ σύντομος στην πρωτολογία μου, διότι το ερώτημα που έχω θέσει φαίνεται ότι παίρνει τον δρόμο της υλοποίησης. Θέλω να πω ότι όταν υπέβαλα την ερώτηση υπήρχε το ζήτημα και ο προβληματισμός, αλλά πληροφορούμαι ότι έχουν ληφθεί αποφάσεις από το Υπουργείο Αγροτικής Ανάπτυξης και Τροφίμων και το θέμα κύριε Υπουργέ, είναι η επιτακτική ανάγκη ενίσχυσης των αλιέων της Μαγνησίας και των Βορείων Σποράδων. Πρόκειται για μια επαγγελματική τάξη που τα τελευταία χρόνια πλήττεται συνεχώς. Φαινόμενο «Ντάνιελ», φαινόμενο «Ηλίας», φαινόμενο νεκρών ψαριών, χωρίς καμμία ευθύνη των αλιέων, όπως και εσείς γνωρίζετε. Έχουν υποστεί μεγάλες οικονομικές ζημίες και επιπροσθέτως, ιδιαίτερα οι αλιείς των Βορείων Σποράδων, έχουν να αντιμετωπίσουν και τις φθορές των εργαλείων τους και των αλιευμάτων τους από προστατευόμενα είδη.

Γνωρίζετε το θέμα. Επισκέπτεστε άλλωστε συχνά τις Βόρειες Σποράδες. Είναι μια μόνιμη κατάσταση. Το νομοθετικό πλαίσιο υπάρχει και στην εθνική μας νομοθεσία, υπάρχει και ο Κανονισμός της Ευρωπαϊκής Ένωσης, ιδιαίτερα για τις ζημιές που προκαλούν τα προστατευόμενα είδη.

Πληροφορήθηκα ότι λάβατε αποφάσεις, άρα σήμερα, κύριε Υπουργέ, θέλω να μας πείτε, εφόσον έχουν ληφθεί οι αποφάσεις, πότε θα λάβουν χρήματα οι αλιείς της Μαγνησίας, του Παγασητικού αλλά και των Βορείων Σποράδων; Πόσα θα είναι αυτά τα χρήματα για την κάθε κατηγορία από τους αλιείς; Τι πρέπει να περιμένουν δηλαδή και πότε να το περιμένουν;

Και είμαι σύντομος γιατί στη δευτερολογία θα θέσω και κάποια άλλα θέματα της επικαιρότητας που είμαι βέβαιος ότι μπορείτε να απαντήσετε. Ας πούμε όμως πρώτα για τους αλιείς μας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπουκώρο.

Θα απαντήσει ο Υφυπουργός Αγροτικής Ανάπτυξης Τροφίμων κ. Χρήστος Κέλλας.

Παρακαλώ, κύριε Υφυπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Η Κυβέρνηση, το Υπουργείο Αγροτικής Ανάπτυξης και Τροφίμων και εγώ, προσωπικά, γνωρίζουμε πάρα πολύ καλά το πρόβλημα το οποίο αντιμετωπίζουν οι αλιείς και στεκόμαστε στο πλευρό τους. Ιδιαίτερα τώρα, όσον αφορά τους αλιείς που δραστηριοποιούνται στη Μαγνησία και τις Σποράδες, κατανοούμε απόλυτα την οικονομική πίεση λόγω των φυσικών καταστροφών που έπληξαν τη Θεσσαλία και την περιοχή τους από τον «Ντάνιελ», όπως είπατε, από τον «Ηλία» και μέχρι την πρόσφατη εμφάνιση των νεκρών ψαριών.

Γι’ αυτόν τον λόγο, αγαπητέ μου Χρήστο, -όπως και εσύ ανέφερες στην ερώτησή σου- η Κυβέρνηση στάθηκε στο πλευρό του αγροτικού, κτηνοτροφικού κόσμου και των αλιέων για τη μείωση της παραγωγής τους, για τις ζημιές που υπέστησαν και στα σκάφη και στον εξοπλισμό. Και για να γίνω πιο συγκεκριμένος: Το 2023 εκδώσαμε την ΚΥΑ υπ’ αριθμόν 7039 στο πλαίσιο εφαρμογής του Ευρωπαϊκού Κανονισμού 717/2014 με την οποία ενισχύουμε με 1.482.000 ευρώ τους αλιείς σε Λάρισα, Μαγνησία και Σκιάθο.

Και τώρα βρισκόμαστε στο τελικό στάδιο υπογραφής από το Υπουργείο Οικονομικών νέας συμπληρωματικής ΚΥΑ με την οποία εγκρίνεται ο προτεινόμενος προϋπολογισμός 1.662.000 ευρώ για τους πλοιοκτήτες των επαγγελματικών αλιευτικών σκαφών των περιφερειών Θεσσαλίας και Στερεάς Ελλάδος από το πρόγραμμα, de minimis και η οποία περιλαμβάνει και τις μηχανότρατες. Στη συμπληρωματική αυτή απόφαση έχουμε συμπεριλάβει όλα τα αλιευτικά σκάφη που είτε ψάρευαν είτε ήταν ελλιμενισμένα στις ακτές του Βόρειου Ευβοϊκού και στις ακτές της Μαγνησίας -εντός και εκτός του Παγασητικού κόλπου- των Σποράδων -Σκιάθο, Σκόπελο, Αλόννησο- της Λάρισας, καθώς και στον δίαυλο στο Τρίκερι από 1 έως 2 Σεπτεμβρίου του 2023. Η ενίσχυση θα είναι σημαντική και εξαρτάται από το ποσοστό ιδιοκτησίας του κάθε πλοιοκτήτη, το είδος και το μήκος του σκάφους.

Συγκεκριμένα: Για τα παράκτια αλιευτικά σκάφη μέχρι έξι μέτρα, η αποζημίωση είναι στα 1.800 ευρώ. Για παράκτια αλιευτικά σκάφη από έξι μέχρι δώδεκα μέτρα, η αποζημίωση είναι 2.600 ευρώ. Για σκάφη από δώδεκα μέτρα μέχρι δεκαπέντε μέτρα, η αποζημίωση θα είναι 7.000 ευρώ. Για σκάφη από δεκαπέντε μέτρα και άνω, θα δοθούν 12.000 ευρώ ανά σκάφος. Τέλος, τα αλιευτικά σκάφη εσωτερικών υδάτων ανεξαρτήτως μήκους, θα αποζημιώνονται με 1.800 ευρώ το σκάφος. Τα χρήματα αυτά θα δοθούν στους αλιείς άμεσα. Απαιτείται να ολοκληρωθούν οι προβλεπόμενες διαδικασίες, δηλαδή να δημοσιευτεί το ΦΕΚ, να βγει η σχετική πρόσκληση και να κατατεθούν τα αιτήματα. Τέλος, όπως γνωρίζετε στο ειδικό σχήμα για τους πλημμυροπαθείς της Θεσσαλίας, περιλαμβάνονται μεταξύ άλλων και επιχειρήσεις, αγροτικές εκμεταλλεύσεις και μη κερδοσκοπικού χαρακτήρα φορείς.

Η υλοποίηση του ειδικού σχήματος για τους πλημμυροπαθείς της Θεσσαλίας έγινε σε δύο φάσεις: Στην πρώτη φάση από 1 Μαΐου μέχρι τις 21 Ιουνίου, οι επιχειρήσεις που δραστηριοποιούνται στους τομείς της αλιείας και της εμπορίας αλιευμάτων -στις περιοχές που επλήγησαν, λόγω των επιπτώσεων στο παραλιακό μέτωπο της Θεσσαλίας- υπέβαλαν τις αιτήσεις ενδιαφέροντος για να ενταχθούν στο σχήμα και στη συνέχεια άνοιξε η πλατφόρμα του my business support που όριζε τη διαδικασία και τις πρόσθετες επιχορηγήσεις.

Η πρώτη πληρωμή των δικαιούχων έγινε 19 Σεπτεμβρίου, ενώ η πλατφόρμα myBusinessSupport παρέμεινε ανοιχτή. Η σχετική διαδικασία ολοκληρώθηκε την 1 Οκτωβρίου με την εκτέλεση της δεύτερης πληρωμής. Το συνολικό ποσό που δόθηκε σε χίλιες διακόσιες ενενήντα επτά επιχειρήσεις ήταν 12.835.679 ευρώ. Ειδικά από το υποσχήμα για τη στήριξη των αλιέων, από το οποίο ωφελήθηκαν συνολικά εκατόν εβδομήντα δύο δικαιούχοι, οι εκατόν πενήντα οκτώ ήταν από την Περιφερειακή Ενότητα Μαγνησίας και Σποράδων και οι οποίοι έλαβαν 840.252 ευρώ.

Στη δευτερολογία μου, αγαπητέ συνάδελφε, θα απαντήσω και στο ερώτημα για τις αποζημιώσεις των αλιευτικών σκαφών λόγω ζημιών από θαλάσσια προστατευόμενα είδη και θα αναφερθώ και στο σύνολο των χρηματοδοτικών μέσων που έχουμε για την ενίσχυση των αλιέων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Κύριε Μπουκώρο, έχετε τον λόγο για τη δευτερολογία σας.

**ΧΡΗΣΤΟΣ ΜΠΟΥΚΩΡΟΣ:** Οφείλω να επισημάνω, κύριε Υπουργέ, ότι τούτη η Κυβέρνηση είναι η μόνη που έστρεψε το βλέμμα της στους αλιείς της χώρας. Να το υπογραμμίσουμε αυτό. Πρώτη φορά που πήραν χρήματα, κρατική ενίσχυση οι αλιείς ήταν αμέσως μετά τον κορωνοϊό. Και τώρα έρχεται αυτό το σχήμα για το οποίο όλοι πιέζαμε, κι εσείς αγωνιούσατε για να βρείτε τα κονδύλια, και θέλω να πιστεύω ότι θα έρθουν γρήγορα οι εγκρίσεις και θα τα λάβουν πολύ σύντομα οι αλιείς μας στη Μαγνησία, στις Βόρειες Σποράδες, αλλά και σε όλες τις περιοχές που αναφερθήκατε.

Βεβαίως, κύριε Υπουργέ, περιμένω και την απάντηση για τις ζημιές στα αλιευτικά εργαλεία στα σκάφη, αλλά και στα αλιεύματα, ζημιές τις οποίες αντιμετωπίζουν οι αλιείς μας στις Βόρειες Σποράδες και στο Θαλάσσιο Πάρκο των Βορείων Σποράδων συχνά-πυκνά, γιατί εκεί υπάρχουν προστατευόμενα είδη, όπως οι φώκιες, αλλά και άλλα είδη, τα οποία είναι στη φύση τους να προκαλούν αυτές τις ζημιές. Όμως, όπως ξέρετε πολύ καλά, ο Ευρωπαϊκός Κανονισμός προβλέπει αποζημιώσεις γι’ αυτά τα ζητήματα.

Κύριε Υπουργέ, θα μου επιτρέψετε -γιατί ξέρω ότι ασχολείστε- να θέσω και ορισμένα άλλα ζητήματα, διότι, ως φαίνεται, τα προβλήματα στον πρωτογενή τομέα δεν τελειώνουν ποτέ. Έχουμε τώρα την ευλογιά, είχαμε προηγουμένως την πανώλη. Ο κτηνοτροφικός κόσμος και στη δική μας περιοχή, στη Θεσσαλία στον Βόλο, στη Λάρισα και παντού, αγωνιά και παρακολουθεί την εξέλιξη της νόσου. Βεβαίως έχουν ληφθεί πάρα πολύ αυστηρά μέτρα -και ορθά έχουν ληφθεί πάρα πολύ αυστηρά μέτρα- αλλά αυτά τα μέτρα, κύριε Υπουργέ, έχουν ορισμένες συνέπειες.

Έχουμε τους κτηνοτρόφους μας τώρα να μην μπορούν να παραδώσουν ούτε γάλα ούτε κρέας ουσιαστικά, δεδομένου ότι δεν λειτουργούν τα σφαγεία. Αυτό σημαίνει μια σημαντική απώλεια εισοδήματος. Ο εγκλεισμός των κοπαδιών σημαίνει εκτίναξη του όγκου και του κόστους των ζωοτροφών.

Επίσης, οι κτηνοτρόφοι μας ρωτάνε γιατί αποζημιώνετε μιας συγκεκριμένης ηλικίας ζώο. Αντιλαμβανόμαστε τους ευρωπαϊκούς κανονισμούς για τα μεγάλα ζώα που δεν αποζημιώνονται. Όμως, τα μικρά ζώα, τα αμνοερίφια, κύριε Υπουργέ, θα τα πουλούσαν τις επόμενες μέρες και την περίοδο των Χριστουγέννων -γιατί δεν ξέρουμε πόσο θα διαρκέσουν τα μέτρα- οι αγρότες μας και θα είχαν ένα εισόδημα. Κι αυτό δεν θα συμβεί με τη θανάτωσή τους. Συνεπώς, εάν αυτά τα πολύ μικρά ζώα δεν αποζημιωθούν, αυτό θα σημαίνει μεγάλη απώλεια εισοδήματος, συν το κόστος που έχουν επωμιστεί, συν την απώλεια εισοδήματος όλο αυτό το διάστημα με την πανώλη και την ευλογιά, αντιλαμβάνεστε ότι βρίσκονται σε πολύ δεινή θέση.

Θα ήθελα να μας πείτε τι σκέφτεστε για όλα αυτά τα ζητήματα, γιατί μας παρακολουθεί με αγωνία ο κτηνοτροφικός κόσμος της περιοχής μας, ολόκληρης της Θεσσαλίας. Να επισημάνω ότι έχουν δημιουργηθεί και άλλα προβλήματα και υπάρχει το ερώτημα από τους κτηνοτρόφους ότι στις χώρες της Δυτικής Ευρώπης όταν παρουσιάζονται τέτοιες ζωονόσοι δεν κλείνουν τα σφαγεία, αλλά λειτουργούν με πολύ αυστηρά μέτρα. Μήπως πρέπει αυτό να το εξετάσουμε και στην Ελλάδα;

Επίσης, θα ήθελα να ρωτήσω τι γίνεται με τις ταφές των ζώων; Βλέπω με έκδηλη αγωνία μια αντιπαράθεση μεταξύ φορέων της αυτοδιοίκησης για το πού θα ταφούν αυτά τα ζώα. Μήπως χρειάζεται μια παρέμβαση από το Υπουργείο Αγροτικής Ανάπτυξης για να ξεκαθαρίσει τα πράγματα και να δώσει λύσεις, ώστε να μην κληθούμε να αντιμετωπίσουμε και υγειονομικής φύσεως ζητήματα μέσα στη ζημιά που έχουμε υποστεί στο ζωικό κεφάλαιο;

Κατά συνέπεια, κύριε Υπουργέ, γνωρίζω ότι αυτά είναι ζητήματα που σας απασχολούν καθημερινά. Γνωρίζω ότι έχετε χάσει τον ύπνο σας από αυτά τα ζητήματα γιατί δεν είναι εύκολα αντιμετωπίσιμα, αλλά πάντα το εισόδημα των αγροτών και των κτηνοτρόφων πρέπει να είναι στην προμετωπίδα των προσπαθειών μας, διότι αν χαθούν οι κτηνοτρόφοι μας και οι αγρότες μας -πολλοί εγκαταλείπουν αυτά τα δύσκολα επαγγέλματα- χτυπάει σε άλλα ζητήματα αυτή η εξέλιξη, στα ζητήματα της διατροφικής επάρκειας, της αύξησης των εισαγωγών, του ανοίγματος του ισοζυγίου τρεχουσών συναλλαγών της χώρας και αυτά χτυπάνε σε παρακάτω ζητήματα τα οποία είναι ζητήματα οικονομικής φύσεως και αφορούν ολόκληρη την πορεία της οικονομίας της χώρας. Δηλαδή τίποτα δεν είναι ασύνδετο, όλα είναι αλληλένδετα.

Θα ήθελα να ακούσω ορισμένες σκέψεις σας για αυτά τα φλέγοντα ζητήματα, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, όμως, θα πρέπει να μου δώσετε χρόνο γιατί ετέθησαν ερωτήματα πέραν της συγκεκριμένης ερώτησης, για όλο το ζωικό κεφάλαιο.

**ΠΡΟΕΔΡΕΥΩΝ (Ιωάννης Πλακιωτάκης):** Έχετε άπλετο.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Σας ευχαριστώ.

Λοιπόν, αγαπητέ συνάδελφε, γνωρίζω πολύ καλά το πάγιο αίτημα των αλιέων για τις ζημιές που υφίστανται από τα θηλαστικά στα δίχτυα, στα παραγάδια κ.λπ.. Είναι δίκαιο αίτημα και το επεξεργαζόμαστε. Σε συνεργασία με τη Γενική Διεύθυνση Αλιείας θα βρούμε τον τρόπο με τον οποίον θα τους αποζημιώσουμε. Και έχουμε καταλήξει. Στις 16 Οκτωβρίου υπέγραψα την υπουργική απόφαση που εξειδικεύει τις προϋποθέσεις και τις διαδικασίες για την υλοποίηση της δράσης 1.6.2 του ΠΑΛΥΘ, του προγράμματος Αλιείας 2021-2027, «Πρόγραμμα Αλιεία, Υδατοκαλλιέργεια και Θάλασσα, αποζημίωση στα αλιευτικά σκάφη της παράκτιας αλιείας για την καταστροφή των αλιευτικών εργαλείων και την απώλεια παραγωγής από τα θαλάσσια προστατευόμενα είδη».

Η δράση αφορά περίπου δέκα χιλιάδες αλιευτικά σκάφη παράκτιας αλιείας. Η δημόσια δαπάνη εκτιμάται στο ποσό των 40 εκατομμυρίων ευρώ. Η αποζημίωση αφορά τρία έτη από το διάστημα από 1-1-2022 μέχρι 31-12-2024. Η έκδοση πρόσκλησης υποβολής αιτήσεων προγραμματίζεται τις επόμενες ημέρες. Το ύψος της ενίσχυσης, η οποία θα είναι και ακατάσχετη και αφορολόγητη και αφορά ιδιαίτερα τους αλιείς μέχρι του ποσού των 10.000 ευρώ, σύμφωνα με το άρθρο 61 του ν.4914/2022 υπολογίζεται ανάλογα με την κατηγορία του αλιευτικού σκάφους. Αλιευτικά σκάφη που δεν φέρουν VMS και είναι μέχρι έξι μέτρα θα παίρνουν κατ’ έτος αποζημίωση 805 ευρώ, στην τριετία δηλαδή σύνολο 2.415 ευρώ. Σκάφη από έξι μέχρι δώδεκα μέτρα δικαιούνται αποζημίωση 1.763 ευρώ ετησίως και συνολική αποζημίωση 5.289 ευρώ. Και για αλιευτικά σκάφη τα οποία φέρουν VMS το ύψος της ενίσχυσης θα είναι 12,32 ευρώ ανά ημέρα άσκησης αλιευτικής δραστηριότητας, σύμφωνα με τα στοιχεία που διαβιβάζονται από τα δεδομένα του συστήματος παρακολούθησης σκαφών από το Υπουργείο Ναυτιλίας και το Αρχηγείο του Λιμενικού Σώματος.

Η δράση αυτή, η 1.6.2, αφορά το σύνολο της χώρας όσον αφορά τους αλιείς. Έτσι, η αγωνία σας και τα διαρκή σας τηλέφωνα σχετικά με το τι θα γίνουν οι αλιείς, όπως βλέπετε, ικανοποιούνται.

Εμείς στη Λάρισα μπορεί να έχουμε λιγότερη παραλία και λιγότερα αλιευτικά, αλλά συμμεριζόμαστε τον πόνο των γειτόνων μας και όλων των Ελλήνων ψαράδων.

Δικαιούχοι είναι οι ιδιοκτήτες αλιευτικών σκαφών παράκτιας αλιείας είτε με τη μορφή ατομικής επιχείρησης, είτε με τη μορφή νομικής οντότητας οι οποίοι πληρούν τους όρους του άρθρου 5 της απόφασης να έχουν επαγγελματική άδεια, να είναι νηολογημένα, να μην έχουν υποβάλει αίτηση για ενίσχυση από άλλον φορέα κ.λπ.. Οι ενδιαφερόμενοι θα ενημερωθούν με ηλεκτρονικό μήνυμα για τα αποτελέσματα της αξιολόγησης της αίτησής τους και έχουν προθεσμία δέκα ημερολογιακές ημέρες για να προβούν σε ένσταση.

Τέλος, όσον αφορά την ερώτηση για την ενεργοποίηση, όπως διαβάζω εδώ, του άρθρου 22 του ν.1850/1986 του Υπουργείου Περιβάλλοντος και Ενέργειας για υλικές αποζημιώσεις σε σκάφη από σπάνια υπαγόμενα θα ήθελα να πω τα εξής. Αυτές οι διατάξεις, αγαπητέ συνάδελφε, ουδέποτε ενεργοποιήθηκαν επειδή κρίθηκε από την Ευρωπαϊκή Ένωση ότι οι τυχόν οικονομικές ενισχύσεις για την αποκατάσταση των αλιευτικών εργαλείων αντίκεινται στις αρχές του ανταγωνισμού.

Κλείνοντας, αναφορικά με το ερώτημα για τα χρηματοδοτικά εργαλεία που διαθέτουμε για την ενίσχυση των αλιέων, θα αναφερθώ επιγραμματικά στον ευρωπαϊκό κανονισμό 2021/1139 που είναι από το πρόγραμμα «ΠΑΛΥΘ, Αλιεία, Υδατοκαλλιέργεια και Θάλασσα 2021-2027», με συνολική δημόσια δαπάνη 519 εκατομμύρια ευρώ και τον ευρωπαϊκός κανονισμός 717 του 2014 με τη χορήγηση προγραμμάτων de minimis.

Στην αλιεία ούτως ή άλλως υπάρχει ιδιαίτερο ενδιαφέρον και της Κυβέρνησης και του Πρωθυπουργού και για λόγους που συνεισφέρουν στο ΑΕΠ της χώρας και με άμεσο και με έμμεσο τρόπο και διότι δημιουργούνται θέσεις εργασίας, αλλά και διότι παράγουν βιολογικά προϊόντα υψηλής αξίας και συμβάλλουν στην επισιτιστική ασφάλεια. Χθες μάλιστα είχαμε, κατά σύμπτωση, και την πέμπτη ενημερωτική ημερίδα για την παρουσίαση του συστήματος του ΟΣΠΑ, του ολοκληρωμένου συστήματος παρακολούθησης αλιείας, που θα αποτελέσει το μεγάλο βήμα για τον ψηφιακό μετασχηματισμό.

Πάμε τώρα στο ζωικό κεφάλαιο. Ευλογιά: γίνεται αγώνας περιορισμού. Τα μέτρα τα οποία λαμβάνονται βεβαίως σε κάθε κρούσμα που εμφανίζεται είναι η ζώνη προστασίας, ζώνη επιτήρησης τρία και δέκα χιλιόμετρα και βεβαίως, το κοπάδι στο οποίο εμφανίζεται το κρούσμα θανατώνεται και ακολουθεί είτε η υγειονομική ταφή είτε η καύση.

Για να πάμε στην περίπτωση του Βόλου, στο συγκεκριμένο θέμα που δημιουργήθηκε, τα ζώα θα οδηγηθούν σε καύση, οι αποζημιώσεις -σύμφωνα με την ΚΥΑ θα ισχύσει ό,τι και για την πανώλη- είναι αυξημένες σε ορισμένες κατηγορίες και περισσότερο από 100%. Δηλαδή τα ημίαιμα θηλυκά που είναι η μεγάλη κατηγορία των ζώων θα αποζημιωθούν με 220 ευρώ το κάθε ζώο, ενώ αποζημιωνόταν το 2023 με 100 ευρώ, και τα καθαρόαιμα από 150 που ήταν πάει στα 250 ευρώ. Αντίστοιχα τα αρσενικά πάνε στα 250 και 500 ευρώ, αυξήσεις πάνω από 100%. Αποζημιώνονται όλα τα ζώα όλων των ηλικιών με αντίστοιχες αυξήσεις, όπως σας είπα.

Γάλα. Το γάλα εισκομίζεται κανονικά. Δεν υπάρχει κανένας απολύτως κίνδυνος για τη δημόσια υγεία. Εισκομίζεται κανονικά.

Ζωοτροφές. Έχουμε αυξημένο κόστος ζωοτροφών για τους κτηνοτρόφους, διότι τα ζώα είναι κλεισμένα ή τουλάχιστον θα έπρεπε να είναι κλεισμένα από τον Ιούλιο που ξεκίνησε η πανώλη, με την οποία, όπως φαίνεται, έχουμε τελειώσει. Το ξέρουμε το πρόβλημα, το μελετάμε στο Υπουργείο. Πιστεύω ότι σύντομα θα είμαστε σε θέση να ανακοινώσουμε το ύψος των ενισχύσεων που θα δοθεί για τις ζωοτροφές.

Λέτε γιατί δεν αποζημιώνονται τα ζώα μεγαλύτερα των έξι ετών. Αποζημιώνονται όλα ανάλογα με την ηλικία, από μηδέν έως τρεις μήνες, από τρεις ως έξι μήνες έχει κλιμακωτές τιμές και σας επαναλαμβάνω ότι οι τιμές αυτές είναι αυξημένες κατά 100% σχεδόν σε σχέση με την προηγούμενη χρονιά.

Σφαγεία. Δεν υπάρχει καραντίνα σε όλη τη χώρα. Είναι ανοιχτά τα σφαγεία, δουλεύουν κανονικά τα σφαγεία. Πού δουλεύουν όμως; Στις περιοχές οι οποίες είναι υγειονομικά καθαρές. Αυτήν τη στιγμή έχουμε κάποιες περιφέρειες, για να ξεκινήσω από περιφέρειες, όπου δεν έχουμε κρούσματα, όπως είναι η Περιφέρεια της Κρήτης, όπως είναι η Περιφέρεια της Ηπείρου, όπως είναι η Περιφέρεια της Δυτικής Μακεδονίας, όπως είναι η Περιφέρεια του Αιγαίου -χθες είχαμε κρούσμα στη Μυτιλήνη-, η Περιφέρεια του Ιονίου. Εκεί δουλεύουν κανονικά τα σφαγεία. Στις περιφερειακές ενότητες που είναι καθαρές επίσης δουλεύουν τα σφαγεία κανονικά και για αμνοερίφια.

Για τα βοοειδή και τα χοιρινά επιτρέπεται παντού. Για αμνοερίφια επιτρέπεται στις καθαρές περιφερειακές ενότητες και σε λίγο θα έχουμε σύσκεψη στο Υπουργείο να δούμε πώς θα πάμε, γιατί πάμε ανά εβδομάδα ανάλογα με τα αποτελέσματα και τα κρούσματα.

Όπως φαίνεται, περιορίζεται η κατάσταση στην Ανατολική Μακεδονία-Θράκη και ίσως σε έναν νομό της Μακεδονίας. Χθες είχαμε, σας είπα, θετικό κρούσμα στη Λέσβο, στη Μυτιλήνη, και έχουμε την περιοχή μας, αγαπητέ Χρήστο, που φλέγεται αυτήν τη στιγμή, η Λάρισα και η Μαγνησία και ο Βόλος.

Στο γάλα λοιπόν δεν υφίσταται θέμα, τα σφαγεία λειτουργούν εκεί που επιτρέπεται να λειτουργήσουν σήμερα στις υγειονομικά καθαρές περιοχές. Θα δούμε τώρα σήμερα τι απόφαση θα πάρουμε για την επόμενη εβδομάδα.

Αυτό το οποίο βλέπουμε ως τελευταία λύση, επειδή ακούγεται από κάποιους, είναι το εμβόλιο. Δεν περνάει από το μυαλό μας, είναι η έσχατη λύση, γιατί το εμβόλιο θα έχει μεγάλες συνέπειες για τα προϊόντα, για τα παράγωγα των αμνοεριφίων, το γάλα και ειδικά για τη φέτα μας, θα μας δημιουργήσει προβλήματα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Οι τρεις επόμενες επίκαιρες ερωτήσεις απευθύνονταν στον Υπουργό Περιβάλλοντος και Ενέργειας, τον κ. Σκυλακάκη.

Ξεκινάμε με την τρίτη με αριθμό 149/4-11-2024 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστασίου Νικολαΐδη προς τον Υπουργό Περιβάλλοντος και Ενέργειας με θέμα: «Έντονη αναστάτωση στις τοπικές κοινωνίες Δράμας και Σερρών από τον σχεδιασμό εγκατάστασης συστημάτων Ανανεώσιμων Πηγών Ενέργειας (ΑΠΕ) στο Μενοίκιο Όρος».

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι κάτοικοι της Δράμας και των Σερρών εκφράζουν την έντονη ανησυχία τους για τον σχεδιασμό εγκατάστασης ανανεώσιμων πηγών ενέργειας στο Μενοίκιο Όρος και στην κοιλάδα του ποταμού Αγγίτη. Μάλιστα έχουν πραγματοποιηθεί δύο συνελεύσεις κατοίκων με μαζική συμμετοχή στην τοπική κοινότητα της Μικρόπολης του Δήμου Προσοτσάνης για τον συντονισμό των ενεργειών τους, έχοντας ήδη δημιουργήσει και τη σχετική επιτροπή αγώνα.

Η αγωνία των συμπολιτών μας αφορά το μέλλον του τόπου τους λόγω της υπερσυγκέντρωσης εγκαταστάσεων ΑΠΕ σε μια μικρή γεωγραφικά έκταση καθώς και από την αφαίρεση μεγάλων εκτάσεων χρήσιμων για τη γεωργία και την κτηνοτροφία.

Κύριε Υπουργέ, ο σχεδιασμός θα πρέπει να λαμβάνει υπ’ όψιν την τοπική οικονομία της κάθε περιοχής, καθώς και την ενίσχυση των πολιτών που ζουν και βιοπορίζονται από τον πρωτογενή τομέα.

Σας μεταφέρω, κύριε Υπουργέ, τις βασικές ανησυχίες των κατοίκων της Μιρκόπολης Δράμας και των γύρω περιοχών, όπως διατυπώνονται από την επιτροπή αγώνα που έχουν συστήσει: «Ανησυχούμε για την ανεξέλεγκτη, αλόγιστη, μαζική και βίαιη εγκατάσταση ΑΠΕ στην περιοχή χωρίς τη συγκατάθεση των τοπικών κοινωνιών. Ανησυχούμε για τη συνεχιζόμενη συρρίκνωση του πληθυσμού και κυρίως, την εκδίωξη των νέων από την περιοχή μας. Ανησυχούμε για τον τρόπο υποβολής και έγκρισης των περιβαλλοντικών μελετών από το ΥΠΕΝ, οι οποίες γίνονται δεκτές στο fast track με απλή υπεύθυνη δήλωση του αιτούμενου την άδεια για ΑΠΕ επιχειρηματία. Ανησυχούμε για την απουσία χωροταξικού σχεδιασμού από το κράτος, σε ό,τι αφορά την ορθή κατανομή των ΑΠΕ».

Με βάση τα ανωτέρω, ερωτάσθε, κύριε Υπουργέ, σε ποιες άμεσες ενέργειες πρόκειται να προβείτε για να διασφαλίσετε ότι η εγκατάσταση ΑΠΕ στο Μενοίκιο Όρος και στην κοιλάδα του Αγγίτη ποταμού δεν θα υπονομεύσει το μέλλον της περιοχής και δεν θα γίνει εις βάρος των σημαντικών δραστηριοτήτων της γεωργίας και της κτηνοτροφίας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτή είναι η πολλοστή ερώτηση, τώρα εμφανίζεται και από το ΠΑΣΟΚ, η οποία επί της ουσίας, χωρίς να υπάρχει κάποιος λόγος που να αφορά την ευρωπαϊκή ή την εθνική νομοθεσία, εκφράζεται έμμεσα ή άμεσα αντίθεση στην εγκατάσταση ανανεώσιμων πηγών ενέργειας.

Να εξετάσουμε λίγο ποιες είναι οι αιτιάσεις. Μια αιτίαση είναι ότι θα καταληφθούν χρήσιμες γεωργικές ή κτηνοτροφικές γαίες. Στην περίπτωση του Μενοικίου, μιλάμε για κτηνοτροφικές γαίες. Για ποια έκταση μιλάμε; Μιλάμε τώρα για 40 μεγαβάτ, αν η μνήμη δεν με απατά, δηλαδή για τετρακόσια στρέμματα. Ποιο είναι το κόστος ενοικίασης τετρακοσίων στρεμμάτων γεωργικής γης, ποτιστικής όχι κτηνοτροφικής; Το κόστος ενοικίασης είναι 60 ευρώ γενικά στη χώρα.

Στην πράξη, λοιπόν, μιλάμε για μια έκταση τετρακοσίων στρεμμάτων με ένα κόστος, αν ήταν με 60 ευρώ που λέω εγώ, που ξέρετε πολύ καλά ότι η κτηνοτροφική είναι πολύ χαμηλότερη, είναι κάπου 20.000 ευρώ. Αυτή είναι η τάξη μεγέθους τον χρόνο.

Προφανώς θα βρούμε τρόπο για τους κτηνοτρόφους εκεί και σε συνεργασία με τις τοπικές αρχές -θα τους δω και εγώ-, για να δούμε πώς μπορεί αυτό να αντιμετωπιστεί, μιας που τα ανταποδοτικά τα οποία προσφέρονται στην τοπική κοινωνία είναι πολλαπλάσια αυτού του ποσού, πολλές φορές δηλαδή παραπάνω από αυτό το ποσό.

Αλλά το θεμελιώδες είναι να δούμε τι είδους οικονομία και ανάπτυξη τοπική και εθνική θέλουμε. Θέλουμε να έχουμε φθηνό ηλεκτρικό ρεύμα; Διότι αν ακούσω όλες τις ερωτήσεις από τα κόμματα της Αντιπολίτευσης, δεν πρόκειται να βάλουμε καμμία ανανεώσιμη πηγή και θα έχουμε διαρκώς ακριβότερο ηλεκτρικό ρεύμα σε όλη τη χώρα, αφού θα εξαρτώμεθα από ορυκτά καύσιμα. Διότι εναλλακτικές δεν υπάρχουν. Δηλαδή δεν υπάρχει κάποιος μαγικός τρόπος για να έχουμε ηλεκτρικό. Επίσης κανένας δεν λέει ότι δεν θέλει ηλεκτρικό. Όλοι θέλουν ηλεκτρικό και οι τοπικές κοινωνίες θέλουν ηλεκτρικό και αυτό κάπου να παράγεται. Επί δεκαετίες βασιζόμασταν ότι θα παράγεται σε δύο, τρεις περιοχές της χώρας και οι υπόλοιποι απολάμβαναν.

Και τέλος αν κοιτάξουμε και σοβαρά την αντιστοιχία γεωργικών και κτηνοτροφικών γαιών στη χώρα, έχουμε μία μείωση των καλλιεργήσιμων γαιών κατά 6 εκατομμύρια στρέμματα κατά 20% με 25% από το 2009 ως το 2021. Όλες μαζί οι ανανεώσιμες πηγές δεν θα χρειαστούν μέχρι το 2050 παραπάνω από πεντακόσιες χιλιάδες στρέμματα στο τέλος της διαδικασίας.

Το ερώτημα, λοιπόν, είναι: Έχουμε χάσει 6 εκατομμύρια στρέμματα και δεν θέλουμε να έχουμε ευθύνη και άφθονη ηλεκτρική ενέργεια και ενέργεια γενικά και θέλουμε να παραμείνουμε εξαρτημένη χώρα, να αποτύχουμε στους στόχους της κλιματικής αλλαγής, να υφιστάμεθα τις κλιματικές καταστροφές για γεωργικές και κτηνοτροφικές και άγονες περιοχές -ένα κομμάτι σε άγονα- που έχουν εγκαταλειφθεί μαζικά κατά οκταπλάσια ή δεκαπλάσια μεγέθη;

Ας σκεφτεί λίγο η Αντιπολίτευση πριν φέρνει τις ερωτήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Πρώτα από όλα, κύριε Υπουργέ, θα αντιστρέψω το ερώτημα. Έχουμε ηλεκτρικό ρεύμα φθηνό; Ρωτάω, γιατί λέτε «για να έχουμε». Εγώ απαντώ: Έχουμε; Αν έχουμε, δεν το συζητάμε.

Δεύτερον, το ΠΑΣΟΚ ποτέ δεν είπε ότι είναι ενάντια στις ΑΠΕ. Αυτό που λέμε είναι ότι πρέπει να κοιτάξετε πολύ σοβαρά το θέμα, γιατί αυτό που καταφέρνετε είναι να φέρνετε τις τοπικές κοινωνίες απέναντί σας. Αυτό δεν καταλαβαίνετε, κύριε Υπουργέ. Εγώ δεν ήρθα εδώ να αντιπαρατεθώ. Δεν είπα ότι εγώ έχω δίκιο και εσείς άδικο ή το αντίθετο. Δεν καταλαβαίνετε τι λέω. Και θα καταλάβετε στη συνέχεια.

Έχετε καταλάβει ότι η υπερσυγκέντρωση εγκαταστάσεων ΑΠΕ έχουν δημιουργήσει τεράστια προβλήματα στις τοπικές κοινωνίες; Δεν έχετε καταλάβει -και θέλω απαντήσεις σε συγκεκριμένα ερωτήματα, κύριε Υπουργέ, αν θέλετε σημειώστε να απαντάτε συγκεκριμένα- ότι αν δεν ελεγχθούν οι ΑΠΕ και γίνονται μεμονωμένα, θα υπάρχει αυτό το πρόβλημα;

Οι χάρτες από το Μενοίκιο όρος, κύριε Υπουργέ, δείχνουν την αλήθεια. Αυτό είναι το Μενοίκιο όρος. Το βλέπετε; Τι είπε ο κύριος Υπουργός; Είπε για τετρακόσια στρέμματα; Αυτό είναι τετρακόσια στρέμματα; Αυτό είναι όλο το βουνό, κύριε Υπουργέ. Κύριε Υπουργέ, εδώ είναι στη Χαριτωμένη, στον Δήμο Προσοτσάνης πάλι. Στον Δήμο Νευροκοπίου, κύριε Υπουργέ, είναι αυτό. Κοιτάξτε. Εδώ είναι το Νευροκόπι μας με τρεις χιλιάδες κατοίκους. Είναι γύρω γύρω περικυκλωμένο από φωτοβολταϊκά. Θα μένατε, εσείς κύριε Υπουργέ, σε αυτόν τον τόπο; Εγώ όχι προσωπικά.

Επίσης, στον Βώλακα απέναντι από το χωριό δείτε τα φωτοβολταϊκά. Στον Δήμο Παρανεστίου στην Αδριανή Δράμας, το βλέπετε, κύριε Υπουργέ; Είναι όλο το χωριό, όλες οι εκτάσεις υψηλής παραγωγικότητας. Αυτό είναι άλλο κομμάτι στην Αδριανή, κύριε Υπουργέ. Εδώ στο Παρανέστι είναι χίλιοι οι κάτοικοι, κύριε Υπουργέ, όλοι κι όλοι. Ας φύγουν και αυτοί από εκεί. Δεν τους αφήνουμε να ξυλεύσουν για να ζεσταθούν σήμερα που έχει μείον τέσσερις. Τους λέμε θα σας κάνουμε φωτοβολταϊκά για να ζεσταίνεστε. Δεν ζεσταίνονται αυτοί οι άνθρωποι με ρεύμα, κύριε Υπουργέ. Με ξύλα ζεσταίνονται, τα οποία εσείς δεν νομοθετείτε για να μπορέσουν να πάρουν οι άνθρωποι να ζεσταθούν σήμερα, που έχει μείον τέσσερις.

Κύριε Υπουργέ, θα πρέπει να κοιτάξουμε όλοι μαζί ώστε να κάνουμε χωροθέτηση, πού θα μπουν τα φωτοβολταϊκά, πού θα υπάρχει κτηνοτροφία, πού θα υπάρχει η γεωργία, πού θα υπάρχει άλλη δραστηριότητα.

Κοιτάξτε, κύριε Υπουργέ, ένα παράδοξο. Είναι η μοναδική επένδυση στην Ελλάδα που γνωρίζω εγώ -δεν ξέρω αν γνωρίζει κανένας άλλος- στην όποια αδειοδοτείται κάποιος χωρίς να έχει το ιδιοκτησιακό. Αυτή τη συζήτηση είχαμε προχθές με την Υφυπουργό κ. Σδούκου. Είναι δυνατόν κάποιος να επενδύει σε κάτι το οποίο δεν έχει ιδιοκτησιακό καθεστώς;

Εδώ, κύριε Υπουργέ, τα άσπρα στη φωτογραφία είναι αδειοδοτημένα λατομεία. Τα αδειοδοτήσατε εσείς από το Υπουργείο σας. Στην ίδια έκταση ήρθε και πήρε άδεια για παραγωγή ηλεκτρικού ρεύματος. Την πήρε. Ξέρετε τι μου απάντησε η κ. Σδούκου; Πως το ότι πήρε την άδεια, δεν σημαίνει ότι έχει και το ιδιοκτησιακό. Και ποιος μου λέει εμένα ότι δεν θα αποβάλουν τους άλλους; Έχει γίνει, κύριε Υπουργέ, γι’ αυτό σας το λέω. Ξέρετε πολύ καλά τι λέω και νομίζω ότι συνεννοούμαστε.

Κύριε Υπουργέ, κανονικά για τις ερωτήσεις αυτές θα έπρεπε να είναι και ο κ. Σταμενίτης που έφυγε. Δεν εξετάζονται μόνο από τον ένα ή μόνο από τον άλλον. Εσείς δίνετε την άδεια για την παραγωγή, την έγκριση από την περιβαλλοντική και ο κ. Σταμενίτης από το Υπουργείο του δίνει την έκταση. Ξέρετε τι έγινε στον Δήμο Προσοτσάνης στο Πανόραμα Δράμας; Είμαι σίγουρος ότι ξέρετε, γιατί εσείς ήσασταν Υπουργός. Εγκαινιάστηκε από Βουλευτές παρόντες της Νέας Δημοκρατίας. Τεμαχίστηκε η έκταση σε δέκα κομμάτια. Εδώ στην Αίθουσα με έχουν ακούσει δέκα φορές να λέω ότι γιατί δεν αφήνετε να τεμαχιστεί η έκταση άνω των εκατό στρεμμάτων για να δοθεί σε έναν αγρότη, στο Νευροκόπι να κάνει μια αποθηκούλα; Δεν δίνετε εκεί -ακόμα και προχθές ο Υπουργός απάντησε ότι δεν ξέρει τι θα κάνει- αλλά στο Πανόραμα Δράμας ο μεγάλος επιχειρηματίας αδειοδοτήθηκε. Το κόψανε σε δέκα κομματάκια και τα δώσανε. Την απάντηση στο γιατί δόθηκαν, την ξέρει πολύ καλά η Κυβέρνηση της Νέας Δημοκρατίας.

Το ΠΑΣΟΚ δεν είναι απέναντι στις ανανεώσιμες πηγές ενέργειας. Απλά έρχεται να σας πει ότι πρέπει να χωροθετήσουμε. Πρέπει να ξέρουμε ποιος κάνει πού. Και, κύριε Υπουργέ, πιστέψτε με, δεν ξέρω από ποιο μέρος είστε, αλλά εμείς στη Δράμα τη ζωή δεν τη μετράμε με το χρήμα. Να είστε σίγουρος γι’ αυτό. Είπατε ότι θα εξοικονομήσουμε κέρδη από τα ανταποδοτικά. Δηλαδή τι έρχομαι να πω; Ότι αν μου δώσετε κάτι, τότε ναι να γίνουν φωτοβολταϊκά; Η ζωή, κύριε Υπουργέ, δεν κοστολογείται.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Στο ΠΑΣΟΚ όταν έρχεται ο λογαριασμός του ηλεκτρικού, τον πληρώνει κάποιος άλλος προφανώς. Αυτό είναι που μου λέτε, ότι όταν έρχεται ο λογαριασμός του ηλεκτρικού, έρχεται από το θείο φως και καλύπτονται οι λογαριασμοί. Αυτό μου λέτε. Μου λέτε εάν είναι ακριβό ή φθηνό το ρεύμα. Μα ξέρετε πάρα πολύ καλά ότι έχουμε διπλασιασμό των τιμών του αερίου από το 2020, τριπλασιασμό των δικαιωμάτων ρύπων. Συνεπώς όσο δεν βάζουμε ΑΠΕ, το ρεύμα αποκλείεται να φθηνύνει. Θα παραμένει πολύ παραπάνω από ότι θα έπρεπε να πληρώνουν οι άνθρωποι. Και μας λέτε, βεβαίως, ότι εσείς δεν είστε εναντίον με τη μικρή εξαίρεση της δικής μας περιοχής. Αυτή είναι η βασική τοποθέτηση όλων των κομμάτων της Αντιπολίτευσης.

Και τι μου φέρνετε; Μου φέρνετε αδειοδοτήσεις, οι οποίες ξέρετε πάρα πολύ καλά ότι έχουν την εξής διαδικασία. Κάποιος ζητά με ηλεκτρικούς όρους τη δυνατότητα να αρχίσει η διαδικασία της αδειοδότησης. Αυτή την έννοια έχει η άδεια της ΡΑΕ. Η άδεια της ΡΑΕ δεν καλύπτει ούτε τη χωροταξική διάσταση πέραν της γενικότερης αρχής για αν εκεί μπορούν ή δεν μπορούν να μπαίνουν. Δεν μπορεί να πάει στα απάτητα βουνά για παράδειγμα να βάλει ή σε περιοχές «NATURA» ειδικής προστασίας.

Χωροταξικό υπάρχει και θα επικαιροποιηθεί, αλλά το πρόβλημά μας δεν είναι η χωροταξία των ΑΠΕ. Το πρόβλημά μας είναι ότι μέσα από αυτές τις ερωτήσεις, μέσα από αυτήν την πρακτική της υιοθέτησης μη ορθολογικών κριτηρίων, δημιουργούνται κύματα δυσαρέσκειας στις τοπικές κοινωνίες επί των οποίων θέλει να καβαλήσει η Αντιπολίτευση. Απλά πράγματα είναι αυτά.

Όταν μου φέρνετε αδειοδοτήσεις και δεν μου φέρνετε την τελική αδειοδότηση, δηλαδή τους όρους σύνδεσης -αυτά που μου έχετε δείξει δεν είναι όροι σύνδεσης, δεν έχει ολοκληρωθεί σε αυτά που φέρνετε το σύνολο της αδειοδοτικής διαδικασίας- όταν υπάρχει, λοιπόν, η εξέταση από την πλευρά, για παράδειγμα, του ΔΕΔΔΗΕ των όρων σύνδεσης, θα έρθει και θα δει αν υπάρχει υπέρβαση του ορίου για την αγροτική γη, που στην υψηλής παραγωγικότητας είναι 0,7% το όριο. Δεν είναι 70%, δεν είναι 7%, αλλά 0,7%, κάτω από 1%. Αυτό είναι το ποσοστό που δικαιούται να έχει η ενέργεια από φωτοβολταϊκά σε μια περιοχή.

Αυτή η διαδικασία δεν έχει τελειώσει. Και ούτε θα έχουμε λόγο να δώσουμε στο σύνολο αυτών που ζητούν αδειοδότηση εφόσον δεν περάσει από τη βάσανο όλη αυτή που περιγράφω, και μπορεί και σε περιπτώσεις να πρέπει να παρεμβαίνουμε για να μην υπάρχουν υπερβολές, για να υπάρχει συνεννόηση με την τοπική κοινωνία. Όλα αυτά τα καταλαβαίνω.

Αυτό που δεν καταλαβαίνω είναι το καβάλημα επί των συναισθημάτων των τοπικών των ανθρώπων με διάφορα παράλογα πράγματα. Διότι το βασικό για το οποίο συζητάμε είναι η οπτική όχληση. Χωρίς να με οχλήσει κανένας εγώ ήρθα και έβαλα για όλα τα καινούργια φωτοβολταϊκά υποχρεωτικό κανονισμό περίφραξης με δέντρα, εξωτερικής και εσωτερικής, έτσι ώστε να περιοριστεί η οπτική όχληση. Αυτό δεν το αναφέρετε πουθενά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Μα δεν υπάρχουν στο Πανόραμα.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σας εξηγώ ότι αυτό αφορά όλα τα καινούργια τα οποία θα πραγματοποιηθούν. Αυτά που μου φέρνετε όλα είναι καινούργια. Συνεπώς, για όλα αυτά θα υπάρχει περίφραξη υψηλή, με δέντρα, έτσι ώστε να μην υπάρχει οπτική όχληση.

Ποια όχληση υπάρχει αν δεν υπάρχει οπτική όχληση; Τι ακριβώς θα κάνουν κακό οι όποιες ανανεώσιμες εκεί πέρα πέραν της οπτικής όχλησης;

Υπάρχουν κανόνες για την απόσταση από τους οικισμούς. Υπάρχει πρόνοια -σας είπα ότι θα δω τους σχετικούς κτηνοτρόφους- και για περιορισμούς όταν υπάρχει. Έχουμε μία περίπτωση με αμπέλια και βρίσκουμε λύση ανάμεσα στον αμπελοπαραγωγό και στην επένδυση του ηλεκτρικού.

Αλλά να μην ξεχνάμε ότι το ηλεκτρικό είναι υψηλής αξίας δημόσιο αγαθό. Απαιτούμε να το έχουμε σε όλη τη χώρα και φθηνό. Δεν μπορεί να το υπονομεύουμε. Και έχει πολύ καιρό κρατήσει αυτή υπόθεση της υπονόμευσης. Δεν αναφέρομαι σε εσάς προσωπικά, μάλλον τα ακούτε γιατί είναι η εικοστή ή τριακοστή ερώτηση στην οποία απαντώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τέταρτη με αριθμό 130/30-10-2024 επίκαιρη ερώτηση πρώτου κύκλου του Βουλευτή Πιερίας της Κ.Ο. «ΝΙΚΗ» κ. Κομνηνού Δελβερούδη προς τον Υπουργό Περιβάλλοντος και Ενέργειας με θέμα: «Άμεση εξαίρεση όλων των υφιστάμενων ακινήτων από την εφαρμογή του επαχθούς, για τους ιδιοκτήτες, Κανονισμού Πυροπροστασίας Ακινήτων εντός ή πλησίον δασικών εκτάσεων».

Κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Καλημέρα σε όλους. Κύριε Υπουργέ, στη χώρα μας για πρώτη φορά το 2024 εφαρμόστηκε ο κανονισμός πυροπροστασίας ακινήτων εντός ή πλησίον δασικών εκτάσεων. Σύμφωνα με την με αριθμό 848/2024 ερμηνευτική οδηγία εφαρμογής του εν λόγω κανονισμού, οι χρονικές προθεσμίες εφαρμογής του ορίσθηκαν υποχρεωτικά σε όλα τα ακίνητα για τα προληπτικά μέτρα πυροπροστασίας -στην παρούσα αντιπυρική περίοδο που δεν έχει τελειώσει ακόμα του 2024- και για τα μέτρα παθητικής και ενεργητικής πυροπροστασίας υποχρεωτικά για το 2025 και 2026.

Επειδή, κύριε Υπουργέ, στα μέτρα παθητικής και ενεργητικής πυροπροστασίας επιβάλλεται η υποχρεωτική υλοποίηση μέτρων πολλών δεκάδων χιλιάδων ευρώ σε νέα και υφιστάμενα κτήρια, επειδή σύμφωνα με την υπ’ αριθμόν 1311/2024 ερμηνευτική οδηγία εφαρμογής του εν λόγω κανονισμού προβλέπεται στο άρθρο 4 του δεύτερου κεφαλαίου του κανονισμού, αντί της εφαρμογής μεμονωμένων ζωνών πυροπροστασίας σε κάθε ακίνητο εντός του οικισμού όπως προβλέπεται από τον κανονισμό, η δημιουργία πέριξ των ορίων του συνόλου του οικισμού ως ενότητα συστήματος μιας αντιπυρικής ζώνης πλάτους τουλάχιστον δέκα μέτρων και επομένως θεωρούμε ότι δεν απαιτούνται για τον περιβάλλοντα χώρο κάθε κτηρίου ξεχωριστά ζώνες πυροπροστασίας ούτε παθητικά και ενεργητικά μέτρα τουλάχιστον για τα υφιστάμενα κτήρια, αφού αυτή η προβλεπόμενη άκαυστη ζώνη ελαχιστοποιεί στο μέγιστο τις πιθανότητες εξάπλωσης της πυρκαγιάς από το δάσος προς τους οικισμούς, επειδή σύμφωνα με το τρίτο κεφάλαιο του κανονισμού στο άρθρο 3, που λέει για τις κυρώσεις, παράγραφος 1, περίπτωση α΄, προβλέπεται, σε περίπτωση μη υποβολής του εντύπου αξιολόγησης της επικινδυνότητας του ακινήτου και της τεχνικής έκθεσης απαιτούμενων μέτρων και λοιπών στοιχείων, ότι επιβάλλονται πρόστιμα αδιακρίτως υπέρογκα και επαχθέστερα των πυροσβεστικών διατάξεων που εφαρμόζονται μέχρι σήμερα δηλαδή και συγκεκριμένα της τελευταίας πυροσβεστικής διάταξης της 20/2024 στα οικόπεδα, επειδή, επίσης, σύμφωνα με το τρίτο κεφάλαιο του κανονισμού, στο άρθρο 3 κυρώσεις, παράγραφος 1, περίπτωση β΄, στους ιδιοκτήτες που δεν έχουν υποβάλει εμπροθέσμως και προσηκόντως τα προβλεπόμενα από τον κανονισμό στοιχεία εξακολουθεί να προβλέπεται, παρά την επιγενόμενη πλήρη συμμόρφωσή τους, η επιβολή ελάχιστου διοικητικού προστίμου το οποίο ανέρχεται στα 250 ευρώ, τι νόημα έχει τότε η σύσταση αφού σε κάθε περίπτωση θα πληρώσουν πρόστιμο οι ιδιοκτήτες και μάλιστα ένα πρόστιμο που υπολογίζεται το ίδιο για όλους ανεξαρτήτως του εμβαδού του ακινήτου;

Δεδομένου ότι η συντριπτική πλειοψηφία των ιδιοκτητών για φέτος δεν υπέβαλε στοιχεία, όλοι αυτοί οι χιλιάδες ιδιοκτήτες με βάση τον κανονισμό θα πληρώσουν ούτως ή άλλως πρόστιμα τα οποία ανέρχονται συνολικά σε εκατομμύρια ευρώ, ανά νομό και πανελλαδικά, και για τα οποία οι Έλληνες πολίτες είναι εντελώς ανυποψίαστοι αυτή τη στιγμή, επειδή επίσης αποκλείετε στους ιδιοκτήτες τη δυνατότητα για την ασφάλιση των περιουσιών τους κατά της πυρκαγιάς αφού οι ασφαλιστικές εταιρείες πλέον θα ζητούν ως απαραίτητη προϋπόθεση, λέει, την τήρηση των συγκεκριμένων μέτρων του κανονισμού για να ασφαλίσουν τα ακίνητα, τέλος επειδή αναθέσατε στους δήμους χωρίς την παραμικρή διαβούλευση ή έστω ενημέρωση, όπως αναφέρει η ΚΕΔΕ, τις αρμοδιότητες που αφορούν στον κανονισμό αυτόν διατηρώντας υποστελεχωμένες τις υπηρεσίες των δήμων χωρίς να τους παρέχετε τους απαραίτητους πόρους και προσωπικό, γι’ αυτούς τους λόγους, λοιπόν, σας ερωτούμε: Έχετε την πολιτική ευθιξία να αναγνωρίσετε ότι ο εν λόγω κανονισμός οδηγεί τους ιδιοκτήτες των υφιστάμενων ακινήτων σε υπέρμετρη επαχθή οικονομική επιβάρυνση;

Διότι τους αναγκάζετε, είτε να πουλήσουν τα ακίνητά τους ή υποχρεωτικά να καταβάλουν πολύ υψηλά και αδικαιολόγητα δυσβάστακτα πρόστιμα, όταν με αυτόν τον κανονισμό οι ευθύνες του κράτους μετακυλίονται στους πολίτες κατά το μεγαλύτερο μέρος τους, πράγμα που δεν είναι και συνταγματικά ακόμα αποδεκτό σύμφωνα με τα άρθρα 24 και 17 του Συντάγματος, θίγοντας έτσι το συνταγματικά κατοχυρωμένο δικαίωμα της ιδιοκτησίας τους που θεμελιώνεται στο άρθρο 17 του Συντάγματος.

Επίσης, έχετε την πολιτική ευθιξία να εξαιρέσετε άμεσα, τουλάχιστον, όλα τα ακίνητα με υφιστάμενα κτήρια από την εφαρμογή των συγκεκριμένων διατάξεων του επαχθούς αυτού κανονισμού πυροπροστασίας, καθώς η υπ’ αριθμόν 20/2024 πυροσβεστική διάταξη, που άπτεται του ζητήματος, είναι πλήρως επαρκής;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Λοιπόν, να ξεκινήσουμε από μερικά δεδομένα. Έχουμε, τουλάχιστον, ενενήντα χιλιάδες αυθαίρετα κτίσματα μέσα στα δάση. Έχουμε πολύ περισσότερα που είναι πάρα πολύ κοντά ή μέσα στα δάση που είναι νόμιμα, για διάφορους λόγους ιστορικούς -δεν θα μπω σε αυτό.

Ο κανονισμός στην ουσία δεν ήταν αυτής της αντιπυρικής περιόδου, ήταν από την προηγούμενη αντιπυρική, όχι αυτή που διανύουμε τώρα, και αυτός ο κανονισμός απέκτησε χαρακτηριστικά πιεστικά φέτος την άνοιξη. Αυτά τα κτίσματα έχουν πραγματικό κίνδυνο πυρκαγιάς και το ξέρουμε.

Η κλιματική κρίση είναι εδώ. Έστω κι αν υπάρχουν αρνητές, υπάρχουν υπερπυρκαγιές, με τις οποίες το διαπιστώνουμε.

Το κράτος έχει την ευθύνη, στον βαθμό που μπορεί με βάση τη δημοσιονομική και πραγματική κατάσταση, να αποτρέπει τις πυρκαγιές. Αλλά, οι πυρκαγιές, όπως και στην Καλιφόρνια, όπως και στην Πορτογαλία, όπως και στη Γαλλία, όπως και στην Ισπανία, όπως και σε όλες τις χώρες, στην Αυστραλία, τον Καναδά, τη Ρωσία, σε όλες τις χώρες, παντού, έχουν τη μοχθηρή συνήθεια να υπάρχουν. Και δεν υπάρχει κανένα κράτος απ’ αυτά που πλήττονται από την κλιματική κρίση από πλευράς πυρκαγιάς –γιατί όλος ο πλανήτης πλήττεται- που να έχει μηδενίσει τις πυρκαγιές.

Τι γίνεται, λοιπόν; Όταν έρχεται η πυρκαγιά, το κράτος έχει ευθύνη έξω από την ιδιοκτησία σου. Μέσα στην ιδιοκτησία σου ποιος έχει την ευθύνη; Μου λέτε για το Σύνταγμα. Ποιος έχει την ευθύνη με βάση το Σύνταγμα μέσα στην ιδιοκτησία; Ο ιδιοκτήτης δεν έχει; Ωραία!

Επιτρέπεται να αφήνουμε σε αυτή την εποχή δέντρα και πεύκα που να ακουμπάνε σε ξύλινες στέγες; Όταν θα έρθει η πυρκαγιά, είτε θα περάσει από το σπίτι και θα το αφήσει ανέγγιχτο είτε αυτό θα καταστραφεί. Όταν καταστραφεί, ποιος θα έρθει να το αποζημιώσει; Οι συμπολίτες, οι από δίπλα; Και δεν καταστρέφονται όλα. Αυτά που θα καταστραφούν θα είναι αυτά για τα οποία δεν θα έχουμε πάρει τα στοιχειώδη μέτρα.

Ο κανονισμός είναι υπερβολικά αυστηρός; Συμφωνώ μαζί σας. Εξ ου και μια βασική τροποποίηση που έκανα την άνοιξη είναι, ότι είπα ότι όλα αυτά τα μέτρα που αναγράφονται, των δεκάδων χιλιάδων ευρώ που λέτε, είναι ενδεικτικά. Θα τα ρυθμίσει από κοινού ο μηχανικός ή ο επιστήμονας που θα φέρει ο συμπολίτης μας και ο συμπολίτης για το ποια μέτρα πρέπει να ληφθούν στο σπίτι για να μην υπάρχει ακραίος κίνδυνος να καεί το σπίτι, όταν υπάρξει μια πυρκαγιά.

Οι ασφαλιστικές εταιρείες θα πάνε σε ένα δασωμένο μέρος με κάποιον που δεν τηρεί τέτοιου είδους μέτρα και θα του δώσουν ασφαλιστήριο συμβόλαιο; Εσείς, αν ήσασταν ασφαλιστής, θα δίνατε; Δεν θα δίνατε. Όχι γιατί δεν τηρείται ο κανονισμός. Δεν θα δίνατε, γιατί είναι ακραίος ο κίνδυνος.

Τι πρέπει να κάνουμε; Πρέπει να δούμε τον βαθμό εφαρμογής. Αλλά, τώρα είναι η εποχή να τον δούμε. Δεν είναι η εποχή να τον δούμε παραμονές της αντιπυρικής περιόδου. Τώρα είναι η εποχή που πρέπει να δούμε τον βαθμό εφαρμογής και πρέπει να δούμε και την οικονομική διάσταση, σε ποια σημεία, ποιοι και πώς πρέπει να εφαρμόσουν αυτό τον κανονισμό και με ποιες διαδικασίες.

Κανονισμός πυροπροστασίας πρέπει να υπάρχει. Και αυτό που λέτε για τα δέκα μέτρα φοβούμαι ότι δεν είναι αρκετό. Οι πυρκαγιές, ανάλογα με τον αέρα, μπορούν να περάσουν και τρία χιλιόμετρα αντιπυρικής ζώνης. Η αντιπυρική ζώνη μπορεί να σταματήσει, ανάλογα με τις δυνάμεις που διαθέτεις, μπορεί και να μην σταματήσει.

Εγώ προσωπικά έβγαλα 30 εκατομμύρια στους δήμους και τους χρηματοδότησα, για να κάνουν αυτές τις αντιπυρικές ζώνες, με επείγουσες διαδικασίες, που εφόσον πέρασε η αντιπυρική περίοδος, παύουν να είναι επείγουσες. Αλλά, αυτές οι αντιπυρικές ζώνες δεν μπορούν να αντικαταστήσουν την ανάγκη που υπάρχει για να παίρνουμε τα στοιχειώδη μέτρα προφύλαξης.

Αν θέλετε, δεν με πειράζει αυτή η συζήτηση που κάνουμε με την έννοια Αντιπολίτευσης – Συμπολίτευσης, γιατί έχει μεγάλη σημασία να πάρουν οι συμπολίτες μας τα στοιχειώδη μέτρα είτε ούτως είτε άλλως, χωρίς να υπάρχει κανονισμός. Και η κουβέντα που γίνεται είναι χρήσιμη. Ο κανονισμός, εις πάσαν περίπτωση, θα επανεξεταστεί, για να μπορεί να αυξηθεί ο βαθμός εφαρμογής.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Χαίρομαι ιδιαιτέρως, κύριε Υπουργέ, γι’ αυτά που άκουσα όχι επειδή θεωρώ ότι είναι αποτέλεσμα της διαβούλευσης αλλά πραγματικά χαιρόμαστε γιατί σκεφτόμαστε πρώτα τους πολίτες. Φαντάζομαι ότι κι εσείς έχετε την ίδια τοποθέτηση σε αυτό το θέμα. Άκουσα με χαρά αυτό που είπατε ότι θα επανεξεταστεί για να μπορέσει να είναι εφαρμόσιμος σε μεγαλύτερο βαθμό.

Είχαμε ξανακαταθέσει στην αρχή της αντιπυρικής περιόδου, αν θυμάστε, επίκαιρη ερώτηση στην οποία επισημάναμε όλα αυτά τα προβλήματα και τις βάσιμες αντιρρήσεις που είχαμε για την εφαρμογή του συγκεκριμένου κανονισμού πυροπροστασίας. Τότε μας είχατε δηλώσει εν κατακλείδι θυμάμαι εμφατικά, ότι δεν διατίθεστε να αποσύρετε τον κανονισμό. Τώρα επανήλθαμε εδώ στο τέλος της αντιπυρικής περιόδου να δούμε τι έχει γίνει. Σας αναφέρω ενδεικτικά στοιχεία από τον Νομό Πιερίας όπου κατάγομαι. Δέκα χιλιάδες περίπου είναι οι ιδιοκτήτες που εμπίπτουν στον κανονισμό. Μόλις πενήντα κατέθεσαν το έντυπο αξιολόγησης επικινδυνότητας. Οι υπόλοιποι απ’ ό,τι μαθαίνω θα παραλάβουν τα πρόστιμα που προβλέπονται. Τώρα εάν και αυτό το τροποποιήσετε και αποσυρθούν και τα πρόστιμα που προβλέπονται τότε νομίζω ότι έχουμε και οι δύο πετύχει τον στόχο μας.

Εγώ είμαι υποχρεωμένος βέβαια να αναφέρω ορισμένα πράγματα. Στην πρωτολογία σας δεν μιλήσατε καθόλου για την υποχρεωτική υλοποίηση των μέτρων επειδή είπατε ότι πλέον δεν είναι και τόσο υποχρεωτικά, απ’ ό,τι έχω καταλάβει, γιατί ήταν πολλές χιλιάδες τα ευρώ ακόμα και εάν ο μηχανικός, όπως είπατε, αποφασίσει στην τεχνική του έκθεση να μην υλοποιήσει όλα τα μέτρα για την παθητική και ενεργητική πυροπροστασία που προβλέπονταν. Βέβαια αυτές οι αλήθειες δεν είναι γνωστές στους πολίτες. Το τι θα συνέβαινε εάν εφαρμοζόταν κατά γράμμα ο κανονισμός νομίζω ότι μπορείτε εσείς να το ξέρετε πολύ καλύτερα από μένα, ότι μόνο το κόστος υλοποίησης για την κατασκευή συμπαγούς περίφραξης, όπως προβλεπόταν, ύψους ενός μέτρου από άκαυστο υλικό, ανέρχεται σύμφωνα με τις πιο μετριοπαθείς εκτιμήσεις των μηχανικών σε 10.000 ευρώ, ανάλογα βέβαια με το εμβαδόν του ακινήτου, την κλίση του εδάφους, το υψόμετρο κ.λπ.. Αν συμπεριλάβουμε και τα υπόλοιπα μέτρα που προβλέπονταν οι ιδιοκτήτες των ακινήτων πρέπει να κάνουν αλλαγές στα εξωτερικά κουφώματα με πυράντοχα υλικά, τοποθέτηση μεταλλικής σίτας κ.λπ., αντικατάσταση υδρορροών και άλλα τέτοια που προβλέπονταν.

Το συνολικό κόστος ανερχόταν σε μερικές δεκάδες χιλιάδες ευρώ τις οποίες θα πρέπει να καταβάλλουν στα έτη 2025 και 2026, ανάλογα και με την αξιολόγηση επικινδυνότητας του ακινήτου τους. Κανένας ιδιοκτήτης νομίζω ότι δεν διαθέτει αυτά τα υπέρογκα ποσά για το κόστος υλοποίησης των μέτρων και ειδικά όταν πρόκειται για ιδιοκτήτες ορεινών χωριών της χώρας μας, όπως συμβαίνει και στον δικό μας νομό όπου οι κάτοικοι αγωνίζονται να εξασφαλίσουν τα προς το ζην. Επίσης, πουθενά δεν γίνεται λόγος όσον αφορά στις ερμηνευτικές οδηγίες που εκδόθηκαν. Αυτό που λέμε, δηλαδή, για τις κυρώσεις.

Πιστεύουμε ότι δεν γνωστοποιήθηκε στον κόσμο αυτό δεδομένου ότι οι συστάσεις που προβλέπονται στην πλειονότητα των περιπτώσεων συνοδεύονται από την επιβολή προστίμων και κυρώσεων. Όπως είπατε καλό είναι να είναι αυστηρός ο κανονισμός αλλά υπάρχουν ήδη οι πυροσβεστικές διατάξεις που καλύπτουν αυτά τα πράγματα. Δεν βλέπω τον λόγο για τον οποίο θα έπρεπε να έχει γίνει αυτό. Στην παράγραφο 1, δηλαδή, στην περίπτωση α επιβάλλονται αδιανόητα και αδικαιολόγητα ετήσια πρόστιμα για τον Έλληνα πολίτη, ο οποίος απέκτησε την περιουσία του με αίμα και ιδρώτα, το ύψος των οποίων μπορεί να φτάσει ακόμα, όπως προβλέπεται, και πάνω από τις 2.000 ευρώ ετησίως. Ένα απλό παράδειγμα θα αναφέρω: σε ένα ακίνητο με εμβαδόν δύο στρέμματα, αν χαρακτηριστεί με υψηλή και ιδιαίτερα υψηλή επικινδυνότητα, επιβάλλονται ετησίως, εάν δεν συμμορφώνονται με τον κανονισμό, πρόστιμα ύψους 600 και 1000 ευρώ αντίστοιχα. Και δεν θέλω να επεκταθώ και στα υπόλοιπα, για τα ακίνητα με μεγαλύτερο εμβαδόν. Με ένα εμβαδόν τέσσερα στρέμματα θα είναι πολλαπλάσιο. Και ξαναρωτούμε: ποιος ιδιοκτήτης θα μπορούσε να διαθέτει αυτά τα υπέρογκα ποσά για τα διοικητικά πρόστιμα; Είναι σίγουρο ότι αργά η γρήγορα λόγω των πολύ υψηλών και δυσβάστακτων προστίμων θα οδηγηθεί στο να πουλήσει το ακίνητό του το οποίο αποτελεί και στην συντριπτική πλειοψηφία των περιπτώσεων και την πρώτη του και ίσως και τη μοναδική του κατοικία.

Αυτό που είπατε για τις ασφάλειες, κατ’ αρχάς θέλω εδώ να τονίσω ότι κανένας ιδιοκτήτης δεν νομίζω να μην θέλει να προστατεύσει την περιουσία του και το σπίτι του, εννοείται αυτό. Αλλά, όταν λέμε «υποχρεωτική ασφάλιση για την προστασία από τις έκτακτες ανάγκες από πυρκαγιές, πλημμύρες κ.λπ.», οι ασφαλιστικές εταιρείες λαμβάνουν υπ’ όψιν τον κανονισμό πυροπροστασίας και αν δεν έχει εφαρμοστεί, είτε δεν ασφαλίζει το συμβόλαιο, είτε αυξάνουν τα ασφάλιστρα, οπότε και προς αυτή την κατεύθυνση δυσκολεύονται οι πολίτες.

Όσον αφορά τους δήμους -οι οποίοι ήταν αρμόδιοι για να εφαρμόσουν αυτόν τον κανονισμό- οι άνθρωποι βρέθηκαν σε πολύ δεινή κατάσταση -γιατί και δεν ειδοποιήθηκαν εκ των προτέρων, δεν έγινε διαβούλευση με τους ΟΤΑ- να κάνουν τριμελείς επιτροπές για τη διαχείριση όλου αυτού του πράγματος και δεν είχαν ούτε τους πόρους ούτε και το προσωπικό για να το κάνουν.

Τελειώνοντας, κύριε Υπουργέ, ο κανονισμός αυτός -και πάλι επαναλαμβάνω ότι δεν είμαι ικανοποιημένος- πιστεύω ότι θα καταργηθεί, ακόμη και αν δεν τον αποσύρετε, θα είναι αδύνατο να εφαρμοστεί, όπως αυτό φαίνεται. Και αυτό καταδεικνύει ότι ήταν μια πρόχειρη νομοθέτηση. Υπήρχε πλήρης έλλειψη διαβούλευσης με τους ΟΤΑ και κυρίως, επειδή επικαλείστε την προστασία της ιδιωτικής περιουσίας, έχουμε πλήρη άγνοια της οικονομικής δυσπραγίας έως και ένδειας, στην οποία έχουν περιέλθει οι Έλληνες πολίτες με όλα αυτά που συμβαίνουν γύρω μας.

Τέλος και πάλι ζητούμε να εξαιρέσετε τουλάχιστον άμεσα, όλα αυτά τα ακίνητα με τα υφιστάμενα κτήρια από την εφαρμογή των συγκεκριμένων διατάξεων του επαχθούς αυτού κανονισμού, πριν να φανούν και οι ολέθριες και αντισυνταγματικές συνέπειες στους Έλληνες πολίτες, οι οποίοι κινδυνεύουν να χάσουν τα σπίτια τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Μάλλον, δεν ακούσατε αυτά που είπα στην τοποθέτησή μου. Θα επαναλάβω μερικά από αυτά.

Κατ’ αρχάς, γιατί δεν μπορούσε να αποσυρθεί ο κανονισμός στην αρχή της αντιπυρικής περιόδου.

Είχαμε δύο κανονισμούς, έναν που αφορούσε τα ακαθάριστα οικόπεδα και έναν που αφορούσε τις ιδιοκτησίες με ακίνητο. Η προηγούμενη αντιπυρική περίοδος είχε τεράστια επιτυχία ότι οι πολίτες προχώρησαν και εκκαθάρισαν κατά εκατοντάδες χιλιάδες τα οικόπεδα και αυτό έπαιξε τεράστιο ρόλο στην απίστευτα δύσκολη αντιπυρική περίοδο που είχαμε με αυξημένες πυρκαγιές, καύσωνα πρωτοφανή σε άνυδρη χρονιά και είχαμε τελικά κάτω από το μέσο όρο της δεκαετίας και της εικοσαετίας καταστροφές. Αν στέλναμε το μήνυμα ότι αποσύρουμε έναν αντιπυρικό κανονισμό παραμονές αντιπυρικής προστασίας, τίποτα από αυτά δεν έχει συμβεί. Ακόμη όμως και στη μεγάλη και δύσκολη πυρκαγιά, ένα από τα πράγματα που ίσως δεν παρατηρήσατε είναι ότι από όλα τα μέρη που εφάρμοσαν τον κανονισμό, αυτός που τον εφάρμοσε περισσότερο, με πραγματική μαζική εφαρμογή ήταν στον Διόνυσο. Και ο Διόνυσος προστατεύθηκε εν μέρει, ακριβώς από αυτή την καταστροφική πυρκαγιά της Αττικής, ακριβώς επειδή οι άνθρωποι εφαρμόζουν τον κανονισμό. Όμως, εγώ λαμβάνω πολύ σοβαρά υπ’ όψιν μου αυτά που έχουν λεχθεί για τον κανονισμό αυτό, με κύριο αντικείμενο το πόσο είναι ρεαλιστικό να πληρωθούν από τους πολίτες όχι τα πρόστιμα, η ίδια η αντιπυρική δραστηριότητα.

Συνεπώς θα πρέπει στην επανεξέτασή του, να λάβουμε υπ’ όψιν τα εξής κριτήρια: Πρώτον ποια είναι η πραγματική αξία του ακινήτου. Δεν μπορεί να έχεις έναν κανονισμό που θα σου κοστίσει 10.000 ευρώ ή 5.000 ευρώ αν η πραγματική αξία του ακινήτου είναι σχετικά μικρή, αν είναι δεύτερο σπίτι, που δεν κατοικείται. Πάρα πολλά σπίτια είναι εγκαταλελειμμένα σπίτια στο χωριό ,ανθρώπων που έχουν φύγει, έχουν εγκατασταθεί αλλού. Υπάρχουν πολλές τέτοιες πτυχές. Πρέπει, λοιπόν, να ξαναδούμε τις οικονομικές πτυχές. Πρέπει να δούμε τι είναι απόλυτα αναγκαίο, δηλαδή απόλυτα αναγκαία είναι μερικά πράγματα που δεν κοστίζουν παρά λίγο και είναι στοιχειώδη για την προστασία μας.

Δεν μπορεί να έχουμε δέντρα τα οποία ακουμπάνε στο σπίτι σε περιοχές με υψηλό κίνδυνο πυρκαγιάς. Δεν γίνεται. Είναι έγκλημα. Δεν μπορεί να έχουμε ξύλα μαζεμένα ή μπουκάλες πετρογκάζ απ’ έξω οι οποίες, όταν θα έρθει μια φωτιά, θα μας τινάξουν στον αέρα. Δεν μπορεί να έχουμε μια ακαθάριστη περιοχή γύρω από το σπίτι μας, όταν είμαστε σε περιοχή υψηλού κινδύνου πυρκαγιάς.

Συνεπώς πρέπει να χωρίσουμε αυτά που είναι μικρού κόστους και μεγάλης αξίας και να κρατήσουμε υποχρεωτικότητες σ’ αυτά και τα υπόλοιπα να μπουν με άλλη διάσταση και να αντιμετωπιστούν.

Αυτός ο κανονισμός προϋπήρχε της δικής μου Υπουργίας και υπήρξε διαβούλευση. Δυστυχώς, την εποχή που έγινε η διαβούλευση, και ήταν εκτεταμένη, δεν συγκέντρωσε το ενδιαφέρον ούτε της τοπικής αυτοδιοίκησης, ούτε της κοινωνίας ευρύτερα. Πολλές φορές μας συμβαίνει αυτό. Φτάσαμε να συγκεντρώσει το ενδιαφέρον όταν ήρθε η ώρα να εφαρμοστεί και καθώς οι άνθρωποι δεν είχαν κάνει τίποτε, αυξήθηκαν υπερβολικά και οι τιμές των εκθέσεων. Ο κανονισμός υποτίθεται ότι θα δούλευε ενάμιση χρόνο. Όμως, δεν υπήρξε η αναγκαία κινητοποίηση και φτάσαμε στους τελευταίους δύο μήνες όπου οι τιμές των εκθέσεων πήγαν πολύ ψηλά και ο κόσμος δεν μπορούσε να ανταποκριθεί.

Όλα αυτά πρέπει να ληφθούν υπ’ όψιν και να επανεξεταστούν, γιατί ένα πράγμα που δεν μπορεί να είναι αντικείμενο διαφωνίας είναι η αντιπυρική προστασία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς, κύριε Υπουργέ.

Δεν θα συζητηθεί, λόγω κωλύματος του Βουλευτή, η δεύτερη, με αριθμό 137/1-11-2024 επίκαιρη ερώτηση, δεύτερου κύκλου του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Βούλιαξαν στις λάσπες και τα νερά του «Ντάνιελ» οι αποζημιώσεις των κτηνοτρόφων».

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα:

Η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους καταθέτει την έκθεσή της στα σχέδια νόμου του Υπουργείου Εθνικής Οικονομίας και Οικονομικών:

α) «Κύρωση του Απολογισμού του Κράτους οικονομικού έτους 2022».

β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2022 έως 31/12/2022».

Τέλος, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Αγίου Δημητρίου Αττικής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ολοκληρώνουμε τον σημερινό κύκλο των επίκαιρων ερωτήσεων με την πρώτη, με αριθμό 136/1-11-2024, επίκαιρη ερώτηση δεύτερου κύκλου της Βουλευτού Βοιωτίας της Κ.Ο. ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ κ. Παναγιού Πούλου προς τον Υπουργό Περιβάλλοντος και Ενέργειας με θέμα: «Απαράδεκτη κυβερνητική ανοχή στις παρατυπίες εγκατάστασης ανεμογεννητριών στον Άγιο Βασίλειο Βοιωτίας».

Κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, οφείλω να ξεκινήσω τη συζήτησή μας με μια παρατήρηση. Θεωρώ απαράδεκτο ότι έπρεπε να μετατρέψω σε επίκαιρη αυτή την ερώτηση και να σας αναγκάσω, κατά κάποιον τρόπο, να έρθετε στη Βουλή σήμερα για να απαντήσετε με τη διαδικασία της επίκαιρης ερώτησης ένα θέμα που έχω θέσει επανειλημμένα στον κοινοβουλευτικό έλεγχο.

Για να καταγραφεί στα Πρακτικά λοιπόν, έχω υποβάλει με την με αριθμό 1152/7-2-2024 αναφορά με την οποία έθεσα υπ’ όψιν σας το υπόμνημα της Επιτροπής Κατοίκων Αγίου Βασιλείου προς το Δημοτικό Συμβούλιο του Δήμου Θηβαίων ενάντια στην εγκατάσταση ανεμογεννητριών στη θέση Μαύρο Σπιθάρι στην Παραλία Αγίου Βασιλείου Βοιωτίας.

Το υπόμνημα αυτό υιοθετήθηκε ομόφωνα από το Δημοτικό Συμβούλιο του Δήμου Θηβαίων, το οποίο μάλιστα αποφάσισε να προσφύγει, μαζί με τους κατοίκους, στο Συμβούλιο της Επικρατείας.

Στην αναφορά μου ουδέποτε απαντήσατε, γι’ αυτό στη συνέχεια κατέθεσα με αριθμό 4895 από 24-5 ερώτηση και σας ζητούσα να απαντήσετε:

Πρώτον, σε ποιες ενέργειες έχετε προβεί ώστε να ελέγξετε αν η συγκεκριμένη εγκατάσταση ανεμογεννητριών πληροί ή όχι τις προϋποθέσεις του νόμου λαμβάνοντας υπ’ όψιν και τις εξειδικευμένες μελέτες ηχορύπανσης;

Δεύτερον, τι σκοπεύετε να κάνετε ώστε να αποτραπεί η μη αναστρέψιμη υποβάθμιση του φυσικού και οικιστικού περιβάλλοντος, καθώς και της ποιότητας ζωής των κατοίκων του Αγίου Βασιλείου, λόγω των παρατυπιών και αυθαιρεσιών στην κατασκευή της ως άνω εγκατάστασης;

Και στη γραπτή μου ερώτηση όμως απαντήσατε διά της σιωπής σας και δεν μπορώ παρά να συμπεράνω ότι η απροθυμία της ανταπόκρισής σας στον κοινοβουλευτικό έλεγχο επί ενός ζητήματος επείγουσας φύσης για τους κατοίκους της περιοχής είναι ανάλογη της κυβερνητικής ολιγωρίας γενικά.

Και εδώ θέτω ένα ρητορικό ερώτημα. Γιατί άραγε τόση απροθυμία και καθυστέρηση εκ μέρους σας; Και χρησιμοποιώ τη λέξη «ρητορικό», διότι υποψιάζομαι πως ο στόχος σας είναι το ροκάνισμα του χρόνου, η καθυστέρηση, ούτως ώστε οι κάτοικοι του Αγίου Βασιλείου είτε να εγκαταλείψουν την προσπάθεια και τον αγώνα τους είτε να βρεθούν προ μη αναστρέψιμων τετελεσμένων.

Πράγματι οι κάτοικοι έχουν αναγκαστεί να επιδοθούν σε έναν επίπονο, κοστοβόρο και μακροχρόνιο δικαστικό αγώνα κατά της εγκατάστασης. Να υπενθυμίσω ότι μιλάμε εδώ για μια εγκατάσταση πέντε θηριωδών ανεμογεννητριών ΒΑΠΕ σε απόσταση μόλις πεντακοσίων μέτρων από τα σπίτια του οικισμού του Αγίου Βασιλείου, που, λόγω του φυσικού ανάγλυφου, εγκαθίστανται κυριολεκτικά στα κεφάλια των κατοίκων του οικισμού.

Οι κάτοικοι προέβησαν σε σχετική εξειδικευμένη μελέτη από την οποία προκύπτει ότι θα προκαλέσει υψηλή ηχητική ρύπανση και ιδιαίτερη ενόχληση, που θα ζουν πλέον σε συνεχή ηχορύπανση, κύριε Υπουργέ, καθώς επίσης και σημαντική αλλοίωση του φυσικού κάλλους του παραλιακού οικισμού.

Σας επισημαίνω ότι μετά την καταστροφική πυρκαγιά του Κιθαιρώνα το 2009, έχει ξεκινήσει τοπικά η αποκατάσταση του περιβάλλοντος με αυτοφυή βλάστηση πευκοδάσους.

Επίσης, οι κάτοικοι έχουν προσκομίσει στοιχεία για τον κίνδυνο που προκύπτει για την ασφάλειά τους λόγω της υψηλής σεισμικότητας της περιοχής -οι Αλκυονίδες είναι σε τρία-τέσσερα χιλιόμετρα, κύριε Υπουργέ- και της στατικής λοιπόν επάρκειας των προγραμματισμένων για εγκατάσταση ανεμογεννητριών.

Όσο, λοιπόν, η Κυβέρνηση δεν λαμβάνει κανένα μέτρο τόσο πιο κοντά βρίσκονται σε μια κατάσταση που δεν θα μπορεί εκ των πραγμάτων να ανατραπεί λόγω της συνέχισης και της ολοκλήρωσης των έργων της εγκατάστασης.

Κλείνοντας την πρωτολογία, να σας προλάβω, κύριε Υπουργέ, στα εξής. Μην επιχειρήσετε να αποφύγετε την απάντηση επί της ουσίας που οφείλετε στους κατοίκους του Αγίου Βασιλείου με το επιχείρημα ότι η υπόθεση βρίσκεται στα δικαστήρια και συνεπώς, δεν μπορείτε να κάνετε τίποτα μέχρι να εκδοθούν οι δικαστικές αποφάσεις. Γνωρίζω καλά ότι οι προσφυγές των κατοίκων εκκρεμοδικούν, όπως γνωρίζω επίσης ότι η δικαιοσύνη κάνει τη δουλειά της αλλά και η Κυβέρνηση, η πολιτεία, οφείλει να κάνει και αυτή τη δική της και όχι να κρύβεται πίσω από τη δικαιοσύνη.

Με την ευκαιρία θα ήθελα να σας πω, κύριε Υπουργέ, επιτρέψτε μου, μερικά χειροπιαστά παραδείγματα. Δεν είναι δυνατόν -και επιτέλους πρέπει να νομοθετήσετε σχετικά- να υπάρχουν δύο απορριπτικές αποφάσεις του Συμβουλίου της Επικρατείας και αναφέρομαι στη Μεγάλη Λούτσα του Ελικώνα της Βοιωτίας του Δήμου Λεβαδέων, όπου υπάρχουν δύο απορριπτικές αποφάσεις για τη συγκεκριμένη θέση και να επανέρχεται ο επενδυτής αλλάζοντας λίγο τη μελέτη.

Επιτέλους νομίζω ότι ήρθε η στιγμή που πρέπει να νομοθετήσετε ότι αν έχει ληφθεί μια τέτοια απορριπτική απόφαση, θα πρέπει να αποκλείονται τέτοιες περιοχές.

Περιμένω, λοιπόν, την απάντησή σας και θα επανέλθω με άλλα στοιχεία στη δευτερολογία του.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι, είναι η πολλοστή ερώτηση από την πλευρά του ΣΥΡΙΖΑ που τοποθετείται εναντίον της εγκατάστασης ανεμογεννητριών. Άλλοτε λέει ότι είναι ψηλά στο βουνό, άλλοτε λέει ότι είναι χαμηλά, άλλοτε λέει ότι είναι εδώ, άλλοτε λέει ότι είναι εκεί.

Στην πράξη η βασική τοποθέτηση του κόμματός σας είναι εναντίον της εγκατάστασης ανανεώσιμων πηγών ενέργειας, όχι με την ευθύτητα που το λένε κάποιοι αρνητές της κλιματικής κρίσης, αλλά με την πολύ ωραία πρακτική να είστε εναντίον σε κάθε συγκεκριμένη περιοχή. Είστε γενικά υπέρ και εναντίον σε συγκεκριμένη περιοχή και ειδικά σε περιοχές που εκπροσωπείτε ως Βουλευτές.

Υπάρχει μία αδειοδοτική διαδικασία. Η Ελλάδα έχει ένα από τα πιο εξελιγμένα παγκοσμίως συστήματα προστασίας του περιβάλλοντος που είναι το ευρωπαϊκό σύστημα. Δεν γνωρίζω αν υπάρχει κάποιο σύστημα μεγαλύτερης προστασίας του περιβάλλοντος και των δικαιωμάτων των κατοίκων.

Έχουμε ένα από τα πιο ευαίσθητα δικαστήρια για αυτόν τον σκοπό. Υπάρχει μία περιβαλλοντική αδειοδότηση, που εξετάζει όλα αυτά τα οποία λέτε. Και εδώ στην προκειμένη περίπτωση έχουμε και προσφυγές. Απ’ ότι με ενημερώνουν υπάρχει η απόρριψη της σχετικής προσφυγής. Είναι η απόφαση 166/2024.

Συνεπώς ένα θέμα που κρίνει η δικαιοσύνη ότι έχετε άδικο σε αυτά τα οποία λέτε, πώς το βλέπετε; Βλέπετε ότι θα παραβιάζουμε την περιβαλλοντική νομοθεσία; Και πώς θα κάνουμε τελικά τη μετάβαση, πώς θα έχουμε φθηνό ηλεκτρικό ρεύμα, πώς θα αποτρέψουμε τις κλιματικές καταστροφές, καταπολεμώντας τις ΑΠΕ, όπως κάνετε συστηματικά ή εφαρμόζοντας την ευρωπαϊκή νομοθεσία;

Εάν υπάρχει συγκεκριμένο θέμα προφανές, η Κυβέρνηση μπορεί να παρεμβαίνει προφανώς. Και παρεμβαίνει όταν υπάρχει αιτίαση, η οποία προφανώς δημιουργεί πολύ μεγάλα προβλήματα. Αλλά όταν βλέπετε ότι μια τέτοιου είδους αιτίαση δεν έχει ως αποτέλεσμα τη δικαστική της δικαίωση, πώς κουβεντιάζετε εδώ πέρα ότι υπάρχει παραβίαση περιβαλλοντικής νομοθεσίας; Αντικειμενικά δεν υπάρχει.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Κύριε Υπουργέ, με προκαλείτε. Τις ΑΠΕ δεν τις ανακαλύψατε εσείς, η Νέα Δημοκρατία. Υπήρχαν και πριν από εσάς. Σταματήστε, λοιπόν, να λέτε συστηματικά ότι η Αντιπολίτευση είναι κατά των ΑΠΕ. Όχι, η Αντιπολίτευση δεν είναι. Σταματήστε να το λέτε αυτό.

Θα σας πω ένα παράδειγμα. Ήμουν Δήμαρχος Λεβαδέων και χωροθέτησα ΑΠΕ, αλλά όχι στον Ελικώνα, κόβοντας δύο χιλιάδες έλατα σε βουνό. Έγινε δίπλα σε βιομηχανικό περιβάλλον που είχε χαμηλή ή μηδενική βλάστηση. Άρα, λοιπόν, δεν αγαπάτε μόνον εσείς την πράσινη ενέργεια. Αντιθέτως, θα έλεγα, δεν την αγαπάτε και δεν προστατεύετε και το περιβάλλον με αυτά που νομοθετείτε.

Λοιπόν, κύριε Υπουργέ, να μιλήσουμε για το διά ταύτα. Γνωρίζετε ότι η Περιφέρεια Στερεάς Ελλάδας είναι η πιο επιφορτισμένη περιφέρεια για την ηλεκτροπαραγωγή από ΑΠΕ. Ο δικός σας Περιφερειάρχης, ο κ. Σπανός, ξέρετε τι δήλωσε; Προφανώς θα ξέρετε. Δήλωσε ότι το νέο χωροταξικό και οι προβλέψεις σας για διπλασιασμό των ΑΠΕ στην Περιφέρεια Στερεάς Ελλάδας είναι αιτία πολέμου. Τα είπε ο περιφερειάρχης σας.

Εγώ θα σας πω, γνωρίζετε, όμως, πόσο έχει επιφορτιστεί η Βοιωτία με αυτή την ηλεκτροπαραγωγή; Πάνω από 44% της πανελλήνιας παραγωγής. Άρα, λοιπόν, είναι ότι είμαστε κατά των ΑΠΕ; Όχι. Είμαστε υπέρ της ανεξέλεγκτης, άναρχης χωροθέτησης βιομηχανικών ΑΠΕ στα βουνά μας; Έχετε καταστρέψει στα πέντε χρόνια τώρα τον Κιθαιρώνα, τον Ελικώνα, τον Παρνασσό ακόμα και το Δελφικό τοπίο, που είναι προστατευόμενες περιοχές. Άρα, λοιπόν, σε ποιους μιλάτε; Σας πιστεύουν οι κάτοικοι αυτών των περιοχών αυτών, όταν σας ακούν;

Πάμε παρακάτω. Σας είπα πριν ότι αυτή τη στιγμή οι κάτοικοι θεωρούν ότι δεν μπορείτε εσείς πλέον ως Κυβέρνηση να τους προστατεύσετε και οι ίδιοι κινητοποιούνται, ξοδεύοντας και από την τσέπη τους -γιατί οι προσφυγές στο Συμβούλιο της Επικρατείας ξέρετε ότι στοιχίζουν μερικές χιλιάδες ευρώ- κάνοντας εξειδικευμένες μελέτες που εσείς δεν τις απαιτείτε ως Υπουργείο και εξαναγκάζονται να τα πληρώνουν από τις τσέπες τους, γιατί γνωρίζουν, λοιπόν, Υπουργέ ότι μόνον αυτοί μπορούν να προστατέψουν τον τόπο τους και όχι εσείς ως αρμόδιος Υπουργός και Κυβέρνηση.

Και σας είπα πριν για τη Μεγάλη Λούτσα του Ελικώνα. Μα να πάει τρίτη φορά στο Συμβούλιο της Επικρατείας; Ο επενδυτής επιμένει. Επιμένει γιατί; Για να κουραστούν οι κάτοικοι, να εξαντληθούν οικονομικά και για να καταφέρει επιτέλους να κάνει αυτή την εγκατάσταση μέσα σε ένα ελατοδάσος στην προκειμένη περίπτωση του Ελικώνα.

Κάντε μια νομοθετική ρύθμιση ότι μία φορά, αφού αποφάσισε το Συμβούλιο της Επικρατείας, σημαίνει ότι η περιοχή αυτή αποκλείεται.

Είναι, όμως, μόνον αυτά; Σήμερα, τώρα που μιλάμε υπάρχει κινητοποίηση πού; Στην Αλίαρτο Βοιωτίας. Ξέρετε ότι οι κάτοικοι, όλοι οι παραγωγικοί φορείς είναι στον δρόμο, διαδηλώνουν στην Αλίαρτο; Και ξέρετε γιατί; Για τις δεκαεπτά μπαταρίες κοντέινερ που έχετε στήσει μέσα στον οικισμό, που οι κάτοικοι, η αυτοδιοίκηση δεν είχε πάρει είδηση, δεν είχατε κάνει καμμία διαβούλευση γι’ αυτό και ξαφνικά βλέπουν να φτιάχνετε το τοπίο, δηλαδή χωματουργικές εργασίες, έτσι ώστε να υποδεχτούν, έμαθαν, δεκαεπτά κοντέινερ αποθήκευσης. Έτσι κυβερνάτε, χωρίς διαβούλευση με την αυτοδιοίκηση, χωρίς διαβούλευση με τους κατοίκους.

Θα πρέπει να κλείσω λέγοντας ότι είπατε πριν πως προστατεύετε τον πρωτογενή τομέα κ.λπ.. Έχετε επισκεφθεί μήπως την Κωπαΐδα; Μπείτε στο Google Earth, μπείτε στους χάρτες να δείτε τι γίνεται. Εκεί που είναι μια γη υψηλής παραγωγικότητας χιλιάδων στρεμμάτων αυτή τη στιγμή, αντί για πρωτογενή παραγωγή, καλύπτονται από φωτοβολταϊκά. Αυτά είναι τα αποτελέσματα.

Και ξέρετε γιατί δεν επικαιροποιείτε, κύριε Υπουργέ, γρήγορα, στα πέντε χρόνια δηλαδή τώρα που είστε Κυβέρνηση, το ειδικό χωροταξικό για τις ΑΠΕ; Γιατί αυτό θέλατε να κάνετε. Πρώτα άναρχα, ανεξέλεγκτα, να εγκαταστήσετε παντού τις ανεμογεννήτριες και μετά -στο τέλος του χρόνου έχετε δεσμευθεί, μένει να το δούμε και αυτό- θα έρθετε να μας πείτε: «Να ποιο είναι το χωροταξικό, που θα βάλει κριτήρια και κανόνες».

Αυτό θέλει η Αντιπολίτευση λοιπόν, κανόνες και κριτήρια, όπως επίσης θέλει τη διάχυση των αποτελεσμάτων της μετάβασης αυτής στους μικρούς, στους δήμους, στις ΔΕΥΑ. Τι κάνετε με τις ενεργειακές κοινότητες πέντε χρόνια; Όχι, μόνο τα μεγάλα συμφέροντα, αυτά εξυπηρετούσατε, όχι τους μικρούς παραγωγούς.

Ευχαριστώ πολύ. Πάντως θέλω να σας πω ότι δεν είμαι εγώ που περιμένω μια απάντηση, κύριε Υπουργέ. Είναι οι κάτοικοι του Αγίου Βασιλείου, που ξοδεύονται –ξαναλέω- από την τσέπη τους για να κάνουν εξειδικευμένες μελέτες, που εσείς ως Υπουργείο δεν απαιτείτε από τους επενδυτές, και βρίσκονται πράγματι σε μεγάλη ανησυχία γι’ αυτό που συμβαίνει στον τόπο τους.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Πούλου.

Παρακαλώ, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Μάλλον δεν ακούσατε αυτό που σας είπα. Σας είπα ότι βγήκε απόφαση. Δεν το ακούσατε. Δεν σας άρεσε. Ζείτε σε έναν παράλληλο κόσμο. Αυτό είναι μια κατάσταση που συμβαίνει στο κόμμα σας γενικότερα, ότι ζείτε σε ένα παράλληλο κόσμο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Μιλήστε πιο ευγενικά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Υπάρχει απόφαση δικαστική. Υπάρχει δικαστική απόφαση. Το ξέρετε. Δεν το αναφέρετε, το παραλείπετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Όχι, δεν υπάρχει.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Εντάξει, είναι η 166 του 2024.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Χαίρομαι πολύ που τη λέτε εσείς, οι κάτοικοι την αγνοούν. Αυτοί ακόμα περιμένουν την απόφαση. Πείτε την.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ναι, εγώ δεν έχω να πω κάτι παραπάνω πάνω σε αυτό.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Μου λέτε την απόφαση σας παρακαλώ;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σας την είπα, η 166/2024.

Λοιπόν, πάμε λίγο παρακάτω. Αν μου φέρετε μια ερώτηση ότι κάποιος, μετά από μια απόρριψη της προσφυγής και αφού δούμε και το αίτιο της προσφυγής και το αίτιο της απόρριψης, κάνει καταχρηστική χρήση της νομοθεσίας, ευχαρίστως θα επιληφθώ και δεν χρειάζεται καν να μου φέρετε εσείς ερώτηση. Μπορεί να υπάρξει ακόμη και διοικητική προσφυγή, που φτάνει τελικά -γιατί αυτές οι αδειοδοτήσεις είναι από τις αποκεντρωμένες- σε μένα και θα επιληφθώ. Και το έχω κάνει όταν έχω δει ότι κάποιοι κάνουν καταχρηστική χρήση της νομοθεσίας.

Αλλά αυτά που λέτε ότι ο ΣΥΡΙΖΑ είναι υπέρ των ΑΠΕ, κατ’ αρχάς όταν ήταν ο ΣΥΡΙΖΑ είχαμε απόλυτο πάγωμα, ελάχιστη δηλαδή πρόοδο στις ΑΠΕ. Αυτή είναι η πραγματικότητα. Αυτήν τη στιγμή έχουμε τριπλασιασμό των ΑΠΕ σε βαθμό εγκατάστασης σε σχέση με τη δική σας περίοδο.

Αποτέλεσμα του γεγονότος ότι δεν είχατε φροντίσει να έχετε ένα κατάλληλο επενδυτικό κλίμα και περιβάλλον είναι ότι ενώ η απολιγνιτοποίηση ήταν μαθηματικώς βέβαιη και ερχόταν με τεράστια βιαιότητα οδηγήσατε τη χώρα στην πλήρη εξάρτηση από το φυσικό αέριο.

Αυτό κάνατε από πλευράς ηλεκτροπαραγωγής. Και όταν μας ήρθε η ενεργειακή κρίση αυτό το πληρώσαμε πανάκριβα. Διότι ηλεκτρικό η χώρα πρέπει να έχει, ξέρετε. Δεν έχω δει κανέναν να κάνει διαδήλωση για να μην έχει ηλεκτρικό.

Εδώ τώρα κάνετε επίθεση και στην αποθήκευση. Κάνετε επίθεση και στην αποθήκευση!

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Με κανόνες, κύριε Υπουργέ!

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κανόνες υπάρχουν.

Εσείς κουβαλάτε, όπως πάντα κάνατε, οποιαδήποτε λαϊκή δυσαρέσκεια. Αφού πρώτα της βάζετε «φωτιά», μετά πηγαίνετε και την κουβαλάτε, με στόχο να προκαλέσετε κόστος σε αυτά τα οποία πρέπει να γίνουν και σε αυτά που δεν πρέπει να γίνουν. Δεν σας ενδιαφέρει αν πρέπει να γίνει κάτι ή όχι. Σας ενδιαφέρει να αποκομίσετε πολιτικό όφελος.

Είναι βαθιά κλιματική υποκρισία αυτό που κάνει ο ΣΥΡΙΖΑ, που παντού είναι απέναντι στις ΑΠΕ και θεωρητικά είναι υπέρ των ΑΠΕ. Παντού, όπου σας πετυχαίνω, είστε απέναντι.

Με βάση την ευρωπαϊκή νομοθεσία, οι ΑΠΕ είναι έργα υπέρ του δημοσίου συμφέροντος. Αυτό λέει η ευρωπαϊκή νομοθεσία. Και το λέει για ένα πολύ απλό λόγο. Γιατί οι κλιματικές κρίσεις, οι «Ντάνιελ», οι υπερπυρκαγιές, οι «Βαλένθιες», οφείλονται στο ότι έχουμε υπερβολική παραγωγή από ορυκτά καύσιμα, υπερβολικό CO2.

Αυτή η περιβαλλοντική διάσταση, που είναι παγκόσμια, σας αφήνει παγερώς αδιάφορους σε κάθε τοπικό επίπεδο. Και θέλουμε να έχουμε και την «πίτα άκοπη και τον σκύλο χορτάτο». Αυτή είναι η βασική θεωρία.

Μην μου λέτε για τις ενεργειακές κοινότητες. Οι ενεργειακές κοινότητες με τι κεφάλαια θα επενδύσουν, για να καλύψουμε τα δεκάδες δισεκατομμύρια επενδύσεων τα οποία χρειάζονται για να κάνουμε την πράσινη μετάβαση; Με τι κεφάλαια;

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Με αυτά που δίνετε στους επενδυτές.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Δεν δίνουμε κανένα κεφάλαιο, κυρία μου, στους επενδυτές. Είστε στον κόσμο σας, όπως συνήθως. Δεν δίνουμε κεφάλαια στους επενδυτές. Όποιος έχει δυνατότητα τραπεζικής χρηματοδότησης, πηγαίνει στις τράπεζες και παίρνει.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Δεν δώσατε καμμία αδειοδότηση....

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ να μην κάνετε διάλογο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …(Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Σας ακούσαμε, κυρία Πούλου.

Κύριε Υπουργέ, συνεχίστε.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Με τι κεφάλαια θα επενδύσουν τα δεκάδες δισεκατομμύρια; Μπορούν να έχουν τοπικές επενδύσεις και έχουν. Εμείς έχουμε οκτώ γιγαβάτ από μικρούς επενδυτές στην Ελλάδα. Είναι τεράστιο το μερίδιο των μικρών επενδυτών στην ελληνική ηλεκτροπαραγωγή από ΑΠΕ.

Έρχεστε λοιπόν και λέτε όλη αυτή την «καραμέλα», οι μεγάλοι, το ένα, το άλλο Δεν σας ενδιαφέρει όμως η ουσία. Δεν σας ενδιαφέρει να κάνουμε την πράσινη μετάβαση. Δεν σας ενδιαφέρει να έχουμε φθηνό ηλεκτρικό ρεύμα. Προτιμάτε να έχουμε ακριβό ηλεκτρικό ρεύμα, για να κάνετε αντιπολίτευση. Αυτή είναι η πραγματικότητα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.53’ λύεται η συνεδρίαση για τη Δευτέρα11 Νοεμβρίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**